Summary: بلوچستان سے تعلق رکھنے والے مکسڈ مارشل آرٹ (ایم ایم اے) فائٹر شاہ زیب رند نے امریکہ میں گیمبریڈ ایم ایم اے لیگ کے بیئر نکل میچ میں اپنے میکسیکن حریف کارلوس گویرہ کو پہلے ہی راؤنڈ میں شکست دے دی۔

کوئٹہ کے ایم ایم اے فائٹر شاہ زیب رند جنھوں نے ’بیئر نکل‘ مقابلے میں حریف کو پہلے ہی راؤنڈ میں شکست دی

یہ میچ امریکہ کی ریاست فلوریڈا میں جمعے کی رات کو ہوا اور یہ شاہ زیب رند کا پہلا ایم ایم اے بیئر نکل مقابلہ تھا۔ بییر نکل میں فائٹرز اپنے ہاتھوں پر کوئی حفاظتی گلو نہیں پہنتے۔ اس جیت کے ساتھ شاہ زیب کا ریکارڈ ایک فتح اور صفر شکست ہو گیا ہے۔

بی بی سی سے بات کرتے ہوئے شاہ زیب رند نے بتایا ’میرا حریف بہت ہی مشکل تھا بہت تجربہ کار فائٹر تھا اور اس کا فائٹنگ سٹائل موئی تھائی ہے۔‘

شاہ زیب کے مکوں کی وجہ سے کارلوس کی آنکھ کے قریب سے خون بہنے شروع ہو گیا اور 2 منٹ 18 سیکنڈ پر ریفری نے میچ روک دیا جس سے شاہ زیب یہ فائٹ جیت گئے۔

شاہ زیب کہتے ہیں کہ میکسیکو کے کھلاڑی کے تجربے کے پیش نظران کا خیال تھا کہ مقابلے کے تینوں مراحل ہوں گے لیکن انھوں نے پہلے ہی مرحلے میں کارلوس گویرا کو شکست سے دوچارکیا۔

میچ سے پہلے دونوں حریفوں کے درمیان فائنل فیس آف بھی ہوا یعنی ان کا آمنا سامنا ہوا جس کی خاص بات یہ تھی کہ شاہ زیب نے شلوار قمیض کے ساتھ ساتھ روایتی بلوچ پگڑی بھی پہنی ہوئی تھی۔

خیال رہے کہ شاہزیب رند نے رواں برس اپریل میں امریکہ میں کراٹے کامبیٹ لیگ میں لائٹ ویٹ کیٹیگری میں وینزویلا سے تعلق رکھنے والے کھلاڑی گابوڈیازکو شکست سے دوچار کیا تھا

فون پر بی بی سی سے بات کرتے ہوئے شاہ زیب رند نے بتایا تھا کہ ان کے حریف کھلاڑی تینوں راؤنڈز میں اُن کی تکنیک کے سامنے نہیں ٹھہر سکے جس کے باعث وہ ہر راؤنڈ میں ان پر حاوی رہے۔

شاہ زیب بتاتے ہیں کہ انھوں نے یہ مقام حاصل کرنے کے لیےجو کچھ کیا وہ اپنی مدد آپ کے تحت کیا اور اس حوالے سے ان کی حکومت پاکستان اور نہ ہی حکومت بلوچستان نے کوئی مدد کی۔ تاہم بلوچستان کے وزیر اعلیٰ عبدل القدوس بزنجو نے ان کی فتح پر انھیں مبارکباد دی ہے۔

شاہ زیب رند کا تعلق بلوچستان کے دارالحکومت کوئٹہ سے ہے اور انھوں نے انٹرنیشنل ریلشنز (بین الاقوامی تعلقات) میں بی ایس کی تعیلم حاصل کر رکھی ہے۔

شاہ زیب رند نے کہا کہ اس مقابلے میں کامیابی پر وہ بہت خوش ہیں کیونکہ ’میں پاکستان کی نمائندگی کر رہا تھا اور اس حوالے سے مجھ پر ایک بہت بڑا بوجھ تھا۔‘

’اس کھیل میں ویسے پاکستان کو امریکہ یا دیگر ممالک میں لوگ نہیں جانتے یہی وجہ ہے کہ میں نے ہمت اور حوصلے سے کھیل کر پاکستان اور بلوچستان کا نام روشن کیا۔‘


Summary: ایشیا کپ 2023 کے سپر فور راؤنڈ میں پاکستان اور انڈیا کے درمیان میچ کچھ کھیل کے بعد بارش کے باعث روک دیا گیا اور اتوار کو مزید کھیل ممکن نہ ہونے کے باعث بقیہ میچ ریزو ڈے پر منتقل کر دیا گیا ہے۔

ایشیا کپ اور بارش: ریزرو ڈے اور ڈک ورتھ لوئس فارمولا انڈیا پاکستان میچ کو کیسے متاثر کر سکتا ہے؟

ایشیا کپ 2023 کے سپر فور راؤنڈ میں پاکستان اور انڈیا کے درمیان میچ کچھ کھیل کے بعد بارش کے باعث روک دیا گیا اور اتوار کو مزید کھیل ممکن نہ ہونے کے باعث بقیہ میچ ریزرو ڈے پر منتقل کر دیا گیا ہے۔

اتوار کو انڈیا نے پہلے بیٹنگ کرتے ہوئے 24.1 اوورز میں دو وکٹوں کے نقصان پر 147 رنز بنائے۔ کپتان روہت شرما اور ان کے ساتھی اوپنر شبھمن گل نصف سنچریاں بنا کر آؤٹ ہوئے۔

ریزرو ڈے لاگو کیے جانے کے بعد اب یہ میچ یہیں سے پیر کو پاکستانی وقت کے مطابق دوپہر ڈھائی بجے شروع ہوگا۔ تاہم پیر کو بھی گرج چمک کے ساتھ بارش کی پیشگوئی کی گئی ہے، اگر کل بارش ہوتی ہے تو ڈک ورتھ لوئس سسٹم کے لاگو ہونے کا قوی امکان موجود ہے۔

شاداب نے اپنے پہلے اوور میں 19 رنز دیے اور ابتدائی خراب بولنگ کے بعد روہت شرما کی وکٹ لے کر پاکستان کو پہلی کامیابی دلائی۔ لانگ آف پر روہت شرما کا ایک مشکل کیچ فہیم اشرف نے پکڑا۔ روہت ایک جارحانہ نصف سنچری کے بعد پویلین لوٹ گئے، ان کی اننگز میں چار چھکے شامل تھے۔

اگلے ہی اوور میں شاہین آفریدی نے اٹیک میں واپس آ کر شبھمن گل کو آف کٹر سے چکما دیا اور ان کا کیچ کوور پر آغا سلمان نے پکڑا۔ شبھمن گل کی 58 رنز کی اننگز میں 10 چوکے شامل تھے اور وہ گذشتہ پاکستان-انڈیا میچ کے مقابلے کافی بہتر انداز میں کھیلے۔

ابھی وراٹ کوہلی اور کے ایل راہل کے درمیان 24 رنز کی شراکت ہی قائم ہوئی تھی کہ بارش کے باعث میچ روک دیا گیا۔ اس وقت تک انڈیا نے 24.1 اوورز میں دو وکٹوں کے نقصان پر 147 رنز بنائے تھے۔

آئی سی سی کے مطابق بدلتی پلیئنگ کنڈیشنز کو مدنظر رکھتے ہوئے ہر سال اس فارمولے پر نظرثانی کی جاتی ہے اور ہر دو سے تین سال میں اعداد و شمار بدلتے رہتے ہیں۔ 2018 میں یہ کہا گیا تھا کہ دوسرے نمبر پر بیٹنگ کرنے والی ٹیم کے جیتنے کا امکان ماضی کے برعکس قدرے بڑھ چکا ہے۔

آپ کو یاد ہوگا کہ 1992 کے ورلڈ کپ میچ میں جنوبی افریقہ کو اسی متنازع فارمولے کی وجہ سے انگلینڈ کے خلاف آخری گیند پر جیتنے کے لیے 21 رنز درکار تھے اور جنوبی افریقہ یہ میچ ہار گیا تھا۔ مگر آج استعمال ہونے والا ڈک ورتھ لوئس فارمولا اس قدر تبدیل ہوچکا ہے کہ آئی سی سی کا کہنا ہے کہ 2018 کے اعداد و شمار کے مطابق جنوبی افریقہ کو اس آخری گیند پر تین رنز درکار ہونا تھے۔

سنہ 2019 کے ورلڈ کپ سیمی فائنل بھی ریزرو ڈے پر منتقل کیا گیا تھا اور اس کے باعث انڈیا کو مشکل کنڈیشنز میں کیوی بولرز کا مقابلہ کرنا پڑا تھا اور یہ میچ انڈیا ہار گیا تھا۔


سمیع چوہدری کا کالم: ’کیا کرکٹ جے شاہ سے جیت پائے گی؟‘

حالانکہ بی سی سی آئی سربراہ راجر بنی اور ان کے نائب راجیو شکلا چار ہی دن پہلے ذکا اشرف کی دعوت پر لاہور آئے مگر ان دونوں سے کہیں پہلے جے شاہ کو ملتان کے افتتاحی ایشیا کپ میچ کے لیے مدعو کیا گیا تھا لیکن حسبِ توقع انھوں نے پاکستان آنے سے انکار کر دیا۔

گزشتہ سنیچر کا پاکستان انڈیا مقابلہ بارش کی نذر ہونے کے بعد ایک بار پھر پی سی بی کی جانب سے یہ تجویز دہرائی گئی کہ ایونٹ کے باقی ماندہ میچز لاہور کے بہتر موسم میں منتقل کر دیے جائیں مگر جے شاہ نے اپنے ہی تصورات کی دنیا میں محو رہتے ہوئے، پاکستان کی معاشی صورت حال کا کچھ ایسا نقشہ کھینچا کہ یہاں تو ٹورنامنٹ کا انعقاد ہی ناممکن تھا۔

اب معاملہ یہ ہے کہ سپر فور مرحلے کا پاکستان انڈیا میچ بھی نامہرباں موسم کی زد پر ہے اور اپنی پٹاری کھنگالتے ہوئے جے شاہ اس مسئلے کا حل ریزرو ڈے کی صورت میں نکال کر لائے ہیں۔

اگرچہ سنیچر کے پاکستان انڈیا مقابلے میں پاکستان نے شروعات بہت عمدہ کی اور شاہین آفریدی نے انڈین ٹاپ آرڈر کو تگنی کا ناچ نچا چھوڑا مگر اسی میچ میں یہ بیچ کے اوورز تھے جہاں بابر اعظم نے دونوں کناروں سے سپنرز آزمانا شروع کیے اور محبوس انڈین بیٹنگ کو وقار کی بحالی کا آسان رستہ فراہم کر دیا۔ شومئی قسمت کہ وہ میچ مکمل ہی نہ ہو پایا وگرنہ وہ ہدف پاکستانی بیٹنگ کے لیے ایک کڑا امتحان ثابت ہو سکتا تھا۔

دوسری جانب روہت شرما کی ٹیم یہ سوچ رہی ہے کہ کل کے مقابلے میں ان کی حتمی الیون کس شکل میں نمودار ہو گی۔ کے ایل راہول انجری سے صحت یاب ہو چکے ہیں مگر سلیکشن کمیٹی کے لیے دردِ سر ہے کہ پچھلے میچ میں عمدہ اننگز کھیلنے والے ایشان کشن سے صرفِ نظر کیونکر کیا جائے۔

پچھلے میچ کے تلخ تجربات کے بعد یہاں انڈین ٹاپ آرڈر زیادہ محتاط رہے گا اور اگر پہلے پاور پلے میں انڈین وکٹیں کچھ محفوظ رہ گئیں تو انڈیا کے امکانات بڑھ جائیں گے، کیونکہ جسپریت بمراہ اگر صحیح ردھم میں واپس آ جاتے ہیں تو پاکستانی ٹاپ آرڈر اپنے انڈین حریف سے کہیں زیادہ متزلزل ثابت ہو سکتا ہے۔

جب پاکستان انڈیا میچ موسم کی نذر ہو جائے تو نقصان صرف شائقین ہی نہیں اٹھاتے، متعلقہ کرکٹ بورڈز، ایونٹ میزبان اور براڈکاسٹرز کی جیبوں پر بھی خوب بوجھ پڑتا ہے۔ یہاں اس نقصان سے بچنے کو جے شاہ نے ایک ریزرو ڈے رکھ کر یہ یقینی بنانے کی کوشش کی ہے کہ ان کے طے کردہ شیڈول کے رنگ میں مزید بھنگ نہ پڑے۔

تاحال اس ایشیا کپ کے سبھی فیصلوں میں جے شاہ ہی جیتتے آئے ہیں اور اگر پاکستان انڈیا میچ ریزرو ڈے کے باوجود مکمل ہونے سے محروم رہ جاتا ہے تو بھی جیت بھلے جے شاہ کی ہی ہو مگر یہ ہار کرکٹ کی ہو گی۔


Summary: دو ستمبر کو ہونے والے میچ میں انڈیا کے بلے بازوں نے پاکستان کے مایہ ناز بولرز کا سامنا کیا۔ یہ میچ پاکستان کی بولنگ اور وینیو میں بارش کے علاوہ یہ میچ ایک اور وجہ سے بھی خبروں کی زینت بنا۔ اس کی وجہ سابق انڈین کرکٹر گوتم گمبھیر بنے۔ ان کے ایک بیان کے پر اب پاکستان کے سابق کرکٹر شاہد آفریدی نے بھی رد عمل دے دیا۔

انڈیا پاکستان کرکٹ میں ’دوستی‘: گوتم گمبھیر کے اعتراض پر شاہد آفریدی کا محبت کا پیغام

چاہے سٹیڈیم میں موجود شائقین کو ’مڈل فنگر‘ یعنی درمیانی انگلی کا اشارہ کرنا ہو یا کمنٹری کے دوران دونوں ملکوں کے کھلاڑیوں پر کی گئی باتیں ہوں گوتم گمبھیر میچ کی خبروں کی زینت بنے۔ ایک ایسے ہی بیان پر اب پاکستان کے سابق کرکٹر شاہد آفریدی نے بھی اپنا رد عمل دے دیا ہے۔

انڈیا پاکستان میچ میں شاداب خان نے ہاردک پانڈیا کے تسمے باندھے اور ان کی تصویر بھی شوشل میڈیا پر کافی شیئر ہوئیں تھیں۔ گمبھیر نے بغیر کسی کا نام لیے اس واقعے کے بارے میں کہا کہ ’آج کل آپ دیکھتے ہیں کہ دو مخالف ٹیموں کے کھلاڑی ایک دوسرے کو تھپتھپاتے اور ہاتھ ملاتے ہوئے نظر آئیں گے۔ یہ سب کچھ چند سال پہلے تک نہیں ہوا کرتا تھا۔‘

گوتم گمبھیر کے بیان پر شاہد آفریدی نے کہا کہ ’دونوں ممالک کے کھلاڑی دوستانہ رویہ رکھتے ہیں، یہ سب سے اچھی بات ہے۔ میں اسے بہت مثبت انداز میں دیکھتا ہوں۔ جب ہم کسی بھی ملک میں جاتے ہیں تو وہاں اپنے ملک کے سفیر بھی ہوتے ہیں۔ پاک بھارت تعلقات کرکٹ کے ذریعے ہی بہتر ہو سکتے ہیں۔ سیاست کو بالکل ایک طرف رکھیں۔‘

گوتم گمبھیر کے بیان پر شاہد آفریدی نے کہا کہ ’یہ ان کی اپنی سوچ ہے، میری سوچ مختلف ہے۔ ہم کرکٹر بھی ہیں اور سفیر بھی۔ دنیا میں ہمارے بھی مداح ہیں۔ دونوں طرف پرستار ہیں۔ میرے خیال میں آپ صرف محبت کا پیغام دیں تو بہتر ہوگا۔‘

سنہ 2007 میں کانپور میں ہونے والے ون ڈے میچ میں شاہد آفریدی بولنگ کر رہے تھے اور ان کے سامنے گوتم گمبھیر وکٹ کے سامنے کڑے بلے بازی کر رہے تھے۔

گوتم گمبھیر نے آفریدی کی ایک گیند پر چوکا لگایا اور پھر اگلی ہی گیند پر رن لینے کے لیے بھاگے اور اس دوران دنوں کھلاڑیوں کی آپس می ٹکر ہو گئی اور پھر تلخ کلامی بھی ہوئی تھی اور بعد میں آئی سی سی نے گمبھیر پر جرمانہ بھی عائد کیا تھا۔

گوتم گمبھیر کا دعویٰ ہے وائرل ویڈیو کی ’سچائی یہ ہے کہ اگر کوئی انڈین مخالف نعرے لگاتا ہے اور کشمیر کے بارے میں بولتا ہے، تو آپ کے سامنے والا شخص ظاہر ہے ردعمل  دے گا۔ وہ مسکرا کر بس چلا نہیں جائے گا۔ دو تین پاکستانی تھے جو انڈیا مخالف اور کشمیر پر باتیں کر رہے تھے۔ ایسے میں یہ میرا فطری ردعمل تھا۔ میں اپنے ملک کے خلاف کوئی بات نہیں سن سکتا۔ میں اس قسم کا انسان بھی نہیں ہوں۔‘


Summary: انڈیا کے زیرانتظام کشمیر کے ایک نوجوان نے پڑھائی چھوڑ کر باپ کی ساری جمع پونجی ریسلر بننے کے لئے لگا دی

بادشاہ خان: ’خواب میں ورلڈ چیمپیئن کو ہرایا تو ٹھان لی کہ ریسلر بن کر ہی رہوں گا‘

یہ انڈیا کے زیر انتظام کشمیر کے ضلع رام بن سے تعلق رکھنے والے 21 سالہ عارف سلیم کا خواب ہے۔

وہ ’بادشاہ خان‘ کے نام سے عالمی ریسلر بننے کے لیے گذشتہ تین سال سے انڈین پنجاب کے جالندھر شہر میں ایک عالمی ریسلر کی نجی اکیڈمی میں ڈبلیو ڈبلیو ای کے لیے تربیت حاصل کر رہے ہیں۔

یہ اکیڈمی انڈیا کے ’گریٹ کھلی‘ چلاتے ہیں جنھوں نے ڈبلیو ڈبلیو ای یا ورلڈ ریسلنگ انٹرٹینمنٹ کے ایک مقابلے میں ’دی انڈر ٹیکر‘ کے نام سے مشہور ریسلر کو ہرایا تھا۔

انڈیا کے زیر انتظام جموں کشمیر میں ڈبلیو ڈبلیو ای طرز کی ریسلنگ کا نہ تو کوئی رجحان رہا ہے اور نہ ہی کوئی تربیت گاہ تو پھر عارف سلیم کو یہ شوق کیسے ہوا؟

بادشاہ خان کے والد محمد سلیم انڈیا کی نیم فوجی فورس سی آر پی ایف میں انسپکٹر ہیں۔

’پھر ایک چھُٹی کے دن میں عارف کو اپنے کیمپ لے گیا جہاں ہال میں ایک بڑا ٹی وی تھا۔ اس پر یہی ریسلنگ میچ ہو رہا تھا۔ عارف دن بھر دیکھتا رہا اور پھر گھر پر اس نے ٹی وی پر صرف یہی دیکھنا شروع کر دیا۔‘

ان کا کہنا ہے کہ بادشاہ خان نے آٹھویں جماعت سے ہی ریسلر بننے کی ضد شروع کر دی تھی لیکن کسی طرح سے ان کو دسویں جماعت پاس کرائی گئی۔

’میں نے کہا بیٹا یہ انڈیا کا کھیل بھی نہیں، یہ تو کروڑ پتیوں کا کھیل ہے، لیکن اس نے طے کر لیا تھا کہ ریسلر ہی بنے گا۔‘

بادشاہ خان بتاتے ہیں کہ ’بابا ٹالتے رہے یہاں تک کہ میں نے 12ویں بھی پاس کر لی۔ پھر میری ضد کے آگے وہ بے بس ہو گئے اور ہم نے جالندھر میں ریسلنگ اکیڈمی کا پتہ لگایا۔‘

بادشاہ خان کے والد کہتے ہیں ’مجھ جیسے ملازم کے پاس تنخواہ کے علاوہ کیا ہوتا ہے۔ میں نے عارف کو سمجھانے کی کوشش کی کہ کسی اچھے کالج میں داخلہ لو، پڑھو لکھو اور افسر بنو یا ڈاکٹر بنو۔‘

بادشاہ خان کے والد نے داخلے کے وقت اکیڈمی کے ڈائریکٹر ’گریٹ کھلی‘ سے فیس میں رعایت کی گزارش کی تو انھوں نے کہا کہ رعایت نہیں ہو گی تاہم بادشاہ خان کا جنون دیکھ کر وہ یہ فیس چار قسطوں میں لیں گے۔

بادشاہ خان کہتے ہیں کہ ’میں جانتا ہوں میرے والدین کس طرح دوسرے خرچے کم کر کے ایک ایک پیسہ جوڑ کر مجھے پیسے بھیجتے ہیں۔‘

جب وہ گھر پہنچے تو ان کی والدہ اور بہن جذباتی ہو کر رونے لگیں اور ان کے والد انھیں دیکھنے کے لیے بہت دور سے صرف ایک رات کے لیے گھر آئے تھے۔


Summary: عموماً شاہین آفریدی اور نسیم شاہ پاکستان کے لیے قناعت پسند واقع ہوا کرتے ہیں مگر یہ دن یکسر الگ تھا کہ جہاں شاہین شاہ اور نسیم شاہ قدرے مہنگے ہو رہے جبکہ حارث رؤف بالکل ناقابلِ تسخیر ٹھہرے۔

بنگلہ دیش کا حساب کتاب اور حارث رؤف کا جواب: سمیع چوہدری کا کالم

ایک حبس وہ تھا جو قذافی سٹیڈیم کے ماحول پہ طاری تھا اور ایک حبس وہ تھا جو بنگلہ دیشی بیٹنگ کو بے سُدھ کیے دیتا تھا۔ یوں تو پاکستانی پیس اٹیک کسی بھی بیٹنگ لائن کے لیے امتحاں سے کم نہیں مگر بنگلہ دیشی بلے بازوں کے لیے یہ اک معمہ تھا سمجھنے کا نہ سمجھانے کا۔

پاکستانی پیس اٹیک میں مہرے اگرچہ تین ہیں مگر زیادہ تر مرکزِ نگاہ شاہین شاہ آفریدی رہا کرتے ہیں اور جب ان سے توجہ ہٹتی ہے تو نسیم شاہ محور ہو رہتے ہیں۔ حارث رؤف تک پہنچتے پہنچتے ارتکاز خاصا گھٹ چکا ہوتا ہے۔

مگر اس سارے میلے میں حارث رؤف کی بھی اپنی ایک خاموش سی دنیا ہے جو لائم لائٹ میں تو شاید یوں اُبھر کر سامنے نہیں آتی مگر بوقتِ ضرورت اپنے حصے کا بوجھ اٹھانے میں کبھی کوتاہ ہمت نہیں ہوتی، بلکہ کبھی کبھی دوسروں کے حصے کا بوجھ بھی اپنے دامن میں سمیٹ لیتی ہے۔ یہ دن بھی کچھ ایسا ہی تھا۔

جب جب حارث کو گیند تھمایا جاتا ہے، وہ اپنی تمام تر توانائیاں حریف بلے باز کے دفاع کو منتشر کرنے میں صرف کر چھوڑتے ہیں۔ نتائج کبھی کبھی یکسر متضاد بھی برآمد ہو جاتے ہیں اور حارث مہنگے بھی پڑ جاتے ہیں مگر جب جب حارث اپنے ردھم میں آتے ہیں، مخالف بیٹنگ کے پاس دعاؤں کے سوا کچھ بچ نہیں رہتا۔

نئی گیند میسر ہو تو شاہین آفریدی کو وکٹ لینے سے زیادہ دیر روکا نہیں جا سکتا۔ یہاں بھی شاہین نے شروع میں ہی فرق ڈالا اور بنگلہ دیشی ٹاپ آرڈر اپنی تمام تر جارحانہ نیت کے باوجود پہلے پاورپلے میں ہی دباؤ کا شکار ہو گیا۔ بلکہ یہ جارحیت ہی تھی جو بنگلہ دیشی ارمانوں کے لئے حرزِ جاں ثابت ہوئی۔

بلاشبہ پاکستانی پیس کا مقابلہ بہت ہمت کا کام ہے مگر خالی خولی جارحیت کبھی بھی اس کا تشفی بخش جواب نہیں ہو سکتی۔ بنگلہ دیشی ٹاپ آرڈر نے آگ کا جواب آگ سے دینے کی کوشش کی مگر یہ حسابی کتابی حکمت عملی لاجواب ٹھہری اور پہلے پاور پلے میں ہی چار وکٹیں کھونے کے بعد سارا دباؤ اپنے سر لاد بیٹھی۔

مگر حارث رؤف کا خیال کچھ اور ہی تھا۔ اپنے ہوم گراؤنڈ پہ یہ حارث کے لیے پہلا موقع تھا کہ وہ کسی انٹرنیشنل ٹورنامنٹ میں اپنی ٹیم کی نمائندگی کر رہے تھے، سو انھوں نے موقع کا بھرپور فائدہ اٹھایا۔

بنگلہ دیش اس میچ کے لیے فیورٹ تو نہیں تھا مگر اپنے پچھلے میچ کے بعد پرامید ضرور تھا کہ بھرپور لڑائی لڑے گا اور خدشات کو مات دینے کی کوشش کرے گا۔ مگر حارث رؤف کے دوسرے سپیل نے بنگلہ دیش کی آخری امید بھی بجھا دی۔


Summary: دونوں ٹیموں کے درمیان لاہور میں کھیلے جانے والا میچ شدید گرمی، حبس اور فلڈ لائٹس کی خرابی کے باعث متعدد مرتبہ تعطل کا شکار رہا تاہم پاکستان کی بولنگ ایک بار پھر مخالف ٹیم پر حاوی رہی۔

پاکستان کی بنگلہ دیش کو سات وکٹوں سے شکست: ’حارث  رؤف لاہور کی گرمی میں تیز رفتاری سے بولنگ کرتے رہے‘

پاکستان کے اوپننگ بولرز نسیم شاہ اور شاہین آفریدی نے ایک بار پھر پاکستان کو اچھا آغاز دیا اور مہدی حسن اور لٹن داس کو پہلے پانچ اوورز میں پویلین کی راہ دکھائی۔

30ویں اوور تک بنگلہ دیش کی ٹیم بہترین پوزیشن میں تھی تاہم پھر اس میچ کے لیے محمد نواز کی جگہ ٹیم میں شامل کیے جانے والے فہیم اشرف کو بولنگ کے لیے لایا گیا اور انھوں نے شکیب کی وکٹ حاصل کر کے پاکستان کو ایک اہم بریک تھرو دیا۔

پاکستان کی جانب سے بیٹنگ کا آغاز ہوا تو دونوں اوپنرز نے محتاط انداز اپنائے رکھا جس کی وجہ سلو پچ بھی تھی۔ فخر زمان جو گذشتہ چند سے نصف سنچری بنانے میں ناکام رہے ہیں ایک بار پھر صرف 20 رنز ہی بنا سکے اور شریف الاسلام کی گیند پر آؤٹ ہوئے۔

شریف الاسلام نے آنے والے بلے باز بابر اعظم اور امام الحق دونوں کو ہی مشکل میں ڈالے رکھا اور اپنے آٹھ اوورز میں صرف 24 رنز کے عوض ایک وکٹ حاصل کی۔

امام الحق نے اس دوران ایک مشکل پچ پر 78 رنز کی عمدہ اننگز کھیلی جس میں چار چھکے اور پانچ چوکے شامل تھے۔ وہ ایک اور جارحانہ سٹروک کھیلنے کی کوشش میں مہدی حسن کی گیند پر بولڈ ہوئے۔

دوسری جانب رضوان نے بھی نصف سنچری بنا کر پاکستان کی فتح یقینی بنائی۔ انھوں نے اپنی اننگز میں سات چوکے اور ایک چھکا لگایا۔

پاکستان اپنا اگلا میچ 10 ستمبر یعنی اتوار کو انڈیا کے خلاف کولمبو میں کھیلے گا جبکہ بنگلہ دیش اور سری لنکا سنیچر نو ستمبر کو کولمبو میں آمنے سامنے ہوں گی۔

سوشل میڈیا پر پاکستان کی بولنگ کی ایک بار پھر مخالف ٹیم پر حاوی رہنے پر تعریف کی جا رہی ہے۔

اس حوالے سے حارث رؤف کو لاہور کی گرمی میں بھی تیز رفتاری سے بولنگ کرنے پر سراہا جا رہا ہے۔ آج لاہور میں حبس کے باعث کھلاڑیوں کو بار بار پانی کا وقفہ لینا پڑ رہا تھا۔

سپورٹس پریزینٹر زینب عباس نے بھی حارث رؤف کو سراہتے ہوئے کہا کہ ’ہمیں لاہور قلندرز کا مشکور ہونا چاہیے جنھوں نے اپنے پلیئر ڈویلپمینٹ پروگرام سے کھلاڑی اٹھا کر اسے موقع دیا اور آج وہ دنیا کے بہترین بولرز میں شامل ہے۔‘

اس کی ایک وجہ یہ بھی ہے کہ گذشتہ برس شاہین آفریدی بھی فیلڈنگ کے دوران دو مرتبہ گھٹنے کی انجری کا شکار ہوئے تھے جس کے بعد انھیں کچھ ماہ ٹیم سے باہر رہنا پڑا تھا۔


Summary: انڈیا کے سابق کرکٹر اور بھارتیہ جنتا پارٹی (بی جے پی) کے دہلی سے رکن پارلیمان گوتم گمبھیر اپنے بیانات سے اکثر سرخیوں میں رہتے ہیں۔

گوتم گھمبیر کے نازیبا اشارے کی وائرل ویڈیو: ’وہ پاکستانی شائقین کی جانب سے انڈیا مخالف نعروں کا جواب تھا‘

انڈیا کے سابق کرکٹر اور بھارتیہ جنتا پارٹی (بی جے پی) کے دہلی سے رکن پارلیمان گوتم گمبھیر اپنے متنازع بیانات کے باعث اکثر خبروں کی زینت بنتے رہتے ہیں۔

ٹوئٹر پر 12 لاکھ فالوور رکھنے والی صحافی ساکشی جوشی نے گوتم گمبھیر کے اشارے پر اپنا ایک ویڈیو پوسٹ کرتے ہوئے لکھا کہ ’ایک بی جے پی ایم پی، ایک سابق کرکٹر، ایک کمنٹیٹر گوتم گمبھیر جب وراٹ کوہلی کے مداحوں کو درمیانی انگلی دکھاتے ہوئے کیمرے پر پکڑے گئے اور ان سے سوال کیا گیا تو انھوں نے بہانے کے طور پر وطن پرستی کو پیش کیا۔ یہ ان کا روز کا حال ہے۔ اپنے ہی ملک کو بس اپنے فائدے کے لیے استعمال کرنا جانتے ہیں۔‘

لیکن پھر اویشیک گوئل نامی صارف نے لکھا: ’اُن کے ردعمل کے بارے میں پوچھے جانے پر، انھوں نے کہا کہ کچھ پاکستانی شائقین انڈیا مخالف نعرے لگا رہے تھے جس سے وہ مشتعل ہوئے۔ اس بچگانہ بہانے کے ساتھ آنے پر آپ کو شرم آنی چاہیے۔ کرکٹ شائقین نے صاف سنا کہ ان کے سامنے صرف دھونی دھونی، کوہلی کوہلی کے نعرے لگائے جا رہے تھے۔ دھونی اور کوہلی نے آپ سے زیادہ ملک کے لیے کیا ہے، مسٹر ایم پی۔ گمبھیر کو اپنی ذاتی دشمنی/انا کو اپنے گھر میں رکھنا چاہیے اور ہمارے درمیان نفرت کے بیج نہیں بونا چاہیے۔‘

بہت سے لوگ سپورٹس مین شپ کی دہائی دے رہے ہیں تو کچھ لوگ راہل گاندھی کے پارلیمان میں فلائنگ کس دینے پر رکن پارلیمان سمرتی ایرانی کے اعتراض کو یاد کر رہے ہیں اور لکھ رہے ہیں کہ انھیں گوتم گمبھیر کے اشارے پر کوئی اعتراض نہیں ہے۔

بہت سے صارفین نے لکھا ہے کہ انھیں گوتم گمبھیر کے الفاظ پر یقین ہے۔ ان کا کہنا ہے کہ پاکستانی نے اس ویڈیو کو ایڈٹ کر کے پیش کیا ہے جس میں آواز کچھ اور ڈال دی گئی ہے۔ کچھ لوگوں نے مزاحیہ انداز میں پوچھا ہے کہ کوہلی کا یا دھونی کا نعرہ لگانا کب سے انڈیا مخالف ہو گيا۔

بہر حال یہ پہلا موقع نہیں ہے جب گوتم گمبھیر اپنے بیان کے لیے مباحثے کے مرکز میں ہیں۔ وہ پہلے بھی اپنے پاکستان مخالف رویے کے لیے جانے جاتے ہیں جبکہ شاہد آفریدی کے ساتھ ان کی نوک جھونک سے بھی کرکٹ شائقین بہت حد تک واقف ہیں۔

اس معاملے میں بھی بہت سے شائقین شاہد آفریدی کی پرانی ویڈیوز پوسٹ کر رہے ہیں جس میں وہ گوتم گمبھیر کے کے بارے میں کہتے ہیں کہ ’وہ ایک ایسے کھلاڑی ہیں جسے ان کی ٹیم میں کوئی بھی پسند نہیں کرتا‘ اور اس پر انڈین کرکٹر ہربجن سنگھ مسکرتے ہیں۔


Summary: عبدالحفیظ کاردار، امیر الٰہی اور گل محمد ہیں۔ یہ تین ایسے کھلاڑی تھے جو انڈیا اور پاکستان دونوں کے لیے ٹیسٹ کرکٹ کھیل چکے ہیں۔ اس رپورٹ میں ہم ان تینوں کھلاڑیوں کے بارے میں بات کریں گے۔

وہ تین کرکٹرز جو انڈیا اور پاکستان دونوں کے لیے کھیلے

یہ حقیقت ہے تین کھلاڑیوں کے بارے میں جن کے نام عبدالحفیظ کاردار، امیر الٰہی اور گل محمد ہیں۔ یہ تین ایسے کھلاڑی تھے جو انڈیا اور پاکستان دونوں کے لیے ٹیسٹ کرکٹ کھیل چکے ہیں۔

یہ تینوں کھلاڑی انڈیا اور پاکستان کے اس پہلے میچ میں بھی میدان میں تھے۔ گل محمد انڈیا کی طرف سے کھیل رہے تھے جبکہ عبدالحفیظ کاردار اور امیر الٰہی پاکستان کی طرف سے کھیل رہے تھے۔

عبدالحفیظ کاردار نے سنہ 1952 سے سنہ 1958 تک پاکستان کے لیے کل 23 ٹیسٹ میچ کھیلے۔ انھوں نے ان تمام میچوں میں پاکستان کی کپتانی کی۔

عبدالحفیظ نے ہندوستان کے لیے تین ٹیسٹ میچ کھیلے اور مجموعی طور پر انھوں نے ان میچوں میں 80 رنز بنائے۔

عبدالحفیظ بائیں ہاتھ کے بلے باز تھے اور اپنی دھماکہ خیز بلے بازی کے لیے جانے جاتے تھے۔  انھیں کریز سے باہر نکلنے اور کسی بھی باؤلر کی خوب پٹائی کرنے اور کسی بھی میچ کی صورتحال میں بہتر کھیل پیش کرنے کے لیے مشہور تھے۔

پاکستان کرکٹ بورڈ کی ویب سائٹ کے مطابق عبدالحفیظ کاردار کی کپتانی میں پاکستان نے جنوبی افریقہ کے علاوہ اس وقت پانچ ٹیسٹ ٹیموں کے خلاف فتوحات حاصل کیں۔

15 اکتوبر 1921 کو لاہور میں پیدا ہونے والا یہ پنجابی کرکٹر بھی ان خاص بین الاقوامی کرکٹرز میں سے ایک ہے جنھوں نے انڈیا اور پاکستان دونوں کے لیے بین الاقوامی کرکٹ کھیلی ہے۔

گل محمد نے انڈیا کے لیے آٹھ جبکہ پاکستان کے لیے ایک ٹیسٹ میچ کھیلا ہے۔

گل محمد نے فرسٹ کلاس کرکٹ (ڈومیسٹک سیزن) میں شاندار کارکردگی کا مظاہرہ کیا۔ کئی سالوں کی مسلسل اچھی کارکردگی کے بعد، انھیں سنہ 1946 میں انڈیا کی ٹیم میں دورہ انگلینڈ کے لیے منتخب کیا گیا۔ پہلے ٹیسٹ میچ میں وہ اچھی کارکردگی کا مظاہرہ نہیں کر سکے۔

سنہ 1956-57 میں انھیں پاکستان ٹیم کے لیے منتخب کیا گیا۔ کراچی میں آسٹریلیا کے خلاف کھیلے گئے اس میچ میں انھوں نے دونوں اننگز میں 39 رنز بنائے۔ اس کے بعد انھیں کاؤنٹی کرکٹ میں کافی کامیابی ملی۔

لاہور میں پیدا ہونے والے امیر الٰہی سے دو خاص باتیں وابستہ ہیں۔ سب سے پہلے یہ کہ وہ ان چند کھلاڑیوں میں سے ایک ہیں جنھوں نے ہندوستان اور پاکستان دونوں کے لیے ٹیسٹ کرکٹ کھیلی۔

امیر الٰہی ایک بار انڈیا کے لیے کھیل چکے ہیں اور وہ پانچ بار پاکستان ٹیم کی طرف سے کھیلے۔ انھوں نے سنہ 1952-53 میں انڈیا میں پاکستان کے لیے پانچ ٹیسٹ میچ بھی کھیلے۔

امیر الٰہی نے سنہ 1946-47 میں پاکستان کے لیے کھیلتے ہوئے مدراس (چنئی) میں انڈیا کے خلاف 10ویں وکٹ کے لیے ذوالفقار احمد کے ساتھ 104 رنز کی شراکت کی۔ اس میچ میں انھوں نے اپنی 47 رنز کی اننگز سے سب کو حیران کر دیا۔


Summary: ریکارڈ کی بات کریں تو 2021 سے اب تک روہت شرما چھٹی بار اور ویرات کوہلی چوتھی بار بائیں ہاتھ کے بولر کے ہاتھوں آؤٹ ہوئے ہیں۔

انڈیا کے بہترین بلے باز تیز لیفٹ آرم سوئنگ بولنگ کے سامنے ڈھیر کیوں ہوگئے

23 سالہ آفریدی نے اپنے 10 اوورز میں 44 ڈاٹ بالز کروائیں اور اس دوران وہ ایک ہی اننگز میں ویرات کوہلی اور روہت شرما کی وکٹیں لینے والے پہلے بولر بھی بن گئے۔

میچ کے بعد شاہین شاہ آفریدی نے کہا کہ ’میں نے نئی گیند سے کوشش کی اور شروع میں دو اہم وکٹیں حاصل کیں اور پھر ہاردک پانڈیا کو اس وقت آؤٹ کیا جب وہ بھرپور فارم میں تھے۔ میچ مکمل نہیں ہوا، اگر یہ مکمل ہو جاتا تو میچ ہمارے ہاتھ میں ہوتا۔‘

شاہین آفریدی سے جب پوچھا گیا کہ روہت اور ویرات میں سے کس کی وکٹ لینے میں زیادہ مزہ آتا ہے تو انھوں نے روہت شرما اور ویرات کوہلی دونوں کا نام لیا۔

بارش کی وجہ سے وقفے کے بعد واپسی پر آفریدی نے پہلی تین گیندوں کو آؤٹ سونگ کیا جس پر روہت کوئی رن نہیں بنا سکے اور پھر اس اوور کی آخری گیند ان سوئنگ ہوئی جو آف اسٹمپ پر گرنے کے بعد اندر کی طرف آئی اور بیٹ اور پیڈ کے درمیان خلا سے نکل کر سیدھا وکٹ پر لگی۔

آفریدی نے اپنے اگلے ہی اوور میں ویرات کوہلی کو بھی آؤٹ کر دیا۔ ویرات نے بیک فٹ پر جا کر آف سائیڈ پر گیند کو کھیلنے کی کوشش کی لیکن گیند بلے کے اندرونی کنارے کو لے کر لیگ اسٹمپ سے ٹکرا گئی۔

انڈین ٹاپ آرڈر کی ایک بڑی کمزوری بائیں ہاتھ کے تیز رفتار اور سوئنگ بولرز کو کھیلنا رہا ہے اور یہی کمزوری ایک بار پھر شاہین شاہ آفریدی کی شکل میں سامنے آئی۔

اگر ہم ریکارڈ کی بات کریں تو 2021 سے اب تک روہت شرما چھٹی بار اور ویرات کوہلی چوتھی بار بائیں ہاتھ کے گیند باز کے ہاتھوں آؤٹ ہوئے ہیں۔

شریاس آئر نے طویل عرصے بعد ٹیم میں واپسی کرتے ہوئے اچھا آغاز کیا اور آٹھ گیندوں پر 14 رنز بنائے تاہم 10ویں اوور میں وہ حارث رؤف کی شارٹ گیند کو مڈ وکٹ پر چھکا لگانے کی کوشش میں فخر زمان کے ہاتھوں کیچ آؤٹ ہو گئے۔

اس کے بعد بارش نے ایک بار پھر میچ میں خلل پیدا کر دیا۔ 12ویں اوور کے دوران بارش کی وجہ سے کھیل تقریباً 20 منٹ کے لیے روک دیا گیا اور جب پھر سے میچ شروع ہوا تو ایک سرے پر جمے ہوئے شبھمن گل کو بھی رؤف نے پویلین واپس بھیج دیا۔

اس سیریز کے تین میں سے دو میچوں میں، گل مچل سٹارک کی گیند پر آؤٹ ہوئے۔ سٹارک بھی بائیں ہاتھ کے تیز گیند باز ہیں۔

میچ سے قبل روہت شرما نے کہا تھا کہ ’ہمیں کنڈیشنز کو اچھی طرح سمجھنا ہوگا، یہ ٹی ٹوئنٹی میچ نہیں ہے لیکن پچ پر ہوتے ہوئے بلے باز کو حالات کے مطابق خود کو ڈھالنا پڑتا ہے اور طویل عرصے تک وہاں رہنا پڑتا ہے۔ کیونکہ یہ 50 اوورز کا میچ ہے۔‘


Summary: سری لنکا کے شہر کینڈی میں ایشیا کپ کے تیسرے میچ میں انڈیا اور پاکستان کے درمیان ٹاکرے میں بارش جیت گئی ہے اور میچ کو منسوخ کر دیا گیا ہے۔ انڈیا نے ٹاس جیت کر پہلے بیٹنگ کا فیصلہ کیا تھا اور پاکستان کو جیت کے لیے 267 رنز کا ہدف دیا تھا۔

ایشیا کپ 2023: بارش کے باعث انڈیا اور پاکستان کا میچ بے نتیجہ ختم، ’شاہین نے روہت اور کوہلی کو آؤٹ کر کے تاریخ رقم کر دی‘

تاہم میچ کے آغاز سے قبل ہی موسم ابر آلود تھا اور بارش کی پیش گوئی کی گئی تھی۔  اس سے قبل یکم ستمبر کی پیشگوئی میں ویدر ڈاٹ کام نے سنیچر کو پالیکیلے میں 84 فیصد اور ایکو ویدر نے 85 فیصد بارش کا امکان ظاہر کیا تھا۔

انڈین اننگز کے اختتام کے ساتھ ہی بارش دوبارہ شروع ہونے اور گراؤنڈ گیلا ہونے کی وجہ سے میچ تاخیر کا شکار ہوا تاہم کھیل میں ایک گھنٹے سے زائد وقت کا ضائع ہونے کی وجہ سے پاکستانی اننگز کے لیے میچ کے کم از کم مطلوبہ اوورز کا دورانیہ نہ ہونے کے باعث میچ کو منسوخ کر دیا گیا۔

اس سے قبل انڈین ٹیم 48 اعشاریہ پانچ اوورز میں 266 رنز بنا کر آؤٹ ہو گئی۔ میچ کے آخری آٹھ اوورز میں پاکستان کے پیسرز نے شاندار کم بیک کیا اور انڈین بیٹنگ لائن کو بڑا سکور بنانے سے روکنے میں کامیاب ہوئے۔

اس کے بعد پاکستان کے کپتان بابر اعظم حارث رؤف کو بولنگ کے لیے لے کر آئے تو انڈین بلے باز  شریاس آئیر نے ان کا استقبال دو چوکے لگا کر کیا لیکن اگلے اوور میں حارث نے ان کا حساب چکتا کتے ہوئے انھیں پویلین کی راہ دکھا دی۔ اس موقع پر انڈین ٹیم 10 اوورز میں 48 رنز پر 3 وکٹیں گنوا چکی تھی۔

ٹاس کے بعد روہت شرما نے کہا تھا کہ ٹیم میں جسپریت بمرا، شریاس ایئر، ہاردک پانڈیا، شاردل ٹھاکر، کلدیپ یادیو اور رویندر جڈیجا کو شامل کیا گیا ہے۔

انڈیا اور پاکستان کے درمیان میچ منسوخ ہونے کے فوراً بعد پاکستان کے سوشل میڈیا پر صارفین مختلف تبصرے اور رائے دیتے نظر آئے۔ جہاں چند صارفین نے بارش کو میچ کا مزہ کرکرا کرنے کا ذمہ دار قرار دیا وہیں چند اس کو بھی روائتی حریف انڈیا پر طنز کرنے کے لیے استعمال کرتے دکھائے دیے۔

اس سے قبل ایشیا کپ کا دوسرا میچ بھی پالیکیلے میں، سری لنکا اور بنگلہ دیش کے درمیان، کھیلا گیا تھا جس میں سری لنکا نے پانچ وکٹوں سے فتح حاصل کی تھی۔

پاکستان کرکٹ بورڈ (پی سی بی) نے گذشتہ روز یہ اعلان کیا تھا کہ ایشیا کپ میں پاکستان اپنے دوسرے میچ کے لیے ٹیم میں کوئی تبدیلی نہیں کر رہا۔

خیال رہے کہ ایشیا کپ میں نیپال کے خلاف اپنے پہلے میچ میں پاکستانی کپتان بابر اعظم نے 151 رنز جبکہ آل راؤنڈر افتخار احمد نے کیریئر کی پہلی سنچری بنائی تھی۔

ماضی میں ایشیا کپ میں اب تک کے مقابلوں میں انڈیا نے سات جبکہ پاکستان نے تین میچ جیتے ہیں۔


Summary: ویڈیو میں ورات کوہلی اور حارث رؤف کی ملاقات دکھائی گئی ہے جس میں حارث بات کا آغاز کچھ یوں کرتے ہیں کہ ’جدھر سے گزرتا ہوں کوہلی، کوہلی ہوتا ہے۔‘

’جدھر سے گزرتا ہوں کوہلی، کوہلی ہوتا ہے‘: میلبورن کے چھکوں کے بعد کوہلی اور حارث کی ملاقات

میلبورن کرکٹ گراؤنڈ میں چھکا لگانا ویسے بھی مشکل ہوتا ہے کیونکہ میدان میں پچ اور باؤنڈری کے درمیان فاصلہ لگ بھگ 90 میٹر تک ہے۔ حارث رؤف نے اپنی معمول کی رفتار سے کم ایک ہارڈ لینتھ پر گیند پھینکی لیکن اس پر کوہلی کا جواب ایسا تھا جسے الفاظ میں بیان کرنا مشکل ہے۔

اگلی گیند فائن لیگ باؤنڈری کے پار ہوئی اور یوں انڈیا کی میچ میں واپسی ہو گئی۔ اکثر افراد محمد نواز کے آخری اوور کو اس میچ کا ٹرننگ پوائنٹ قرار دیتے ہیں لیکن حارث رؤف کو لگائے گئے وہ دو چھکوں کے ساتھ کوہلی نے پاکستانی بولرز پر اپنی دھاک بٹھا دی تھی۔

پی سی بی کی جانب سے گذشتہ رات ریلیز کی گئی ویڈیو میں کوہلی اور حارث رؤف کی ملاقات دکھائی گئی ہے جس میں حارث آغاز میں ہی کہتے ہیں کہ ’جدھر سے گزرتا ہوں کوہلی، کوہلی ہوتا ہے۔‘

تاہم آج جب دونوں آمنے سامنے ہوں گے تو مقابلہ ایک بار پھر خوب جمے گا۔ حارث اس ویڈیو میں جہاں ایک مشکل شیڈول کا ذکر کرتے ہیں وہیں سنہ 2019 کے آغاز میں وراٹ کو بطور نیٹ بولر بولنگ کروانا بھی یاد کرواتے ہیں۔

اس کے علاوہ ویڈیو میں پاکستانی اور انڈین کھلاڑیوں کی دوستانہ ماحول میں گپ شپ بھی دکھائی گئی ہے جو عام طور پر اس میچ کے گرد بننے والی فضا کے بالکل برعکس ہے۔

تاہم کچھ عرصہ قبل حارث رؤف نے جیو نیوز کے مزاحیہ پروگرام ’ہنسنا منع ہے‘ میں یہ انکشاف کیا تھا کہ انھیں اس نیٹ سیشن کے بعد وراٹ کوہلی نے کہا تھا کہ ’تم اگلے چھ ماہ میں پاکستان کے لیے کھیل جاؤ گے۔۔۔ اور میں آٹھ نو ماہ بعد پاکستان کرکٹ ٹیم میں شامل ہو گیا تھا۔‘

حارث رؤف اس وقت پاکستان کرکٹ ٹیم کی بولنگ کا انتہائی اہم حصہ ہیں۔ انھوں نے ون ڈے کرکٹ میں اب تک صرف 25 میچ کھیلیں اور 25 کی اوسط سے 46 وکٹیں حاصل کی ہیں۔

کل اور آنے والے دنوں میں انڈیا پاکستان میچوں کے دوران حارث اور کوہلی کا مقابلہ ایک مختلف فارمیٹ میں ہو گا لیکن دیکھنا یہ ہے کہ کیا حارث ان چھکوں کو بھلا کر کوہلی کا مقابلہ کر پاتے ہیں یا نہیں۔

عبداللہ نامی ایک صارف نے لکھا کہ ’دونوں ممالک کے کھلاڑی ایک دوسرے کی دل سے عزت کرتے ہیں آپ کو اس کے لیے ان کی ویڈیوز بنانے کی ضرورت نہیں ہے۔ یہ ویڈیو شرمندگی کا باعث ہے کیونکہ یہ جبری طور پر بنائی ہوئی محسوس ہوتی ہیں۔ اس احساسِ کمتری سے اب نکل آئیں۔‘

ایک صارف نے لکھا کہ ’انڈیا کی وجہ سے ہم پورا ایشیا کپ اپنے ملک میں منعقد کرنے سے محروم رہے اور اب ہمارے کھلاڑی انتہائی مشکل شیڈول کا سامنا کر رہے ہیں اور یہاں ہم ان کے کھلاڑیوں کے ساتھ گھل مل رہے یہیں۔‘


سمیع چوہدری کا کالم: ’کہیں کرکٹ تشنہ لب نہ رہ جائے!‘

کچھ ایسی چاشنی ہے اس مقابلے میں کہ خبر کھلتے ہی میلہ لُٹ جاتا ہے، گھنٹے بھر میں ہی پورے کے پورے وینیوز بِک جاتے ہیں اور ذرا سی کوتاہی برتنے والے ہاتھ مَلتے رہ جاتے ہیں۔ یہ کرکٹ مقابلہ کھیل کی عظیم ترین تشہیر کا سامان مہیا کرتا ہے۔

کووڈ اور سری لنکن اکانومی کے ڈیفالٹ کے بعد یہ پہلا موقع ہے کہ ٹورازم انڈسٹری کے اشاریے مثبت سمت بڑھ رہے ہیں۔ مگر موسم کے کواکب کچھ یوں ڈراتے ہیں کہ پالیکیلے میں سنیچر کا مقابلہ کہیں کسی تشنہ لب کی حسرت ہی نہ بن جائے۔

پاکستان اور انڈیا کے درمیان مقابلے، خواہ کسی بھی فارمیٹ میں ہوں، ہمیشہ تکنیک سے زیادہ تحمل پہ منحصر ہوتے ہیں۔ دقیق لمحوں میں اعصاب جوڑے رکھنے کی صلاحیت ہی کامیابی کی کلید ہوا کرتی ہے۔ ماضی کے کئی یادگار میچز اس امر کے شاہد ہیں۔

اور بنگلہ دیشی سرزمین پہ ہی ہوا وہ میچ بھی بھلا کون بھول سکتا ہے جب آخری لمحات میں انڈین ٹیم جیت کے عین پاس ہی تھی کہ آفریدی آئے اور ایشون اس لمحے کی حِدت نہ جھیل پائے۔

اگر سنیچر کے میچ میں بھی بارش حائل نہ ہوئی تو مقابلہ ایک بار پھر دباؤ جھیلنے کا ہی ہو گا کہ جب یہ اعصاب پہ سوار ہوتا ہے تو قوتِ فیصلہ مفقود ہو رہتی ہے اور تمام تر تجربہ و تکنیک کسی شمار قطار میں نہیں رہتے۔

پاکستانی پیس اٹیک بلا مبالغہ دنیا بھر کے بہترین میں سے ہے اور اس کے مقابل اترنے والی انڈین بیٹنگ لائن بھی بلاشبہ دنیا کے بہترین میں سے ہے۔ اگرچہ گزشتہ چند مہینوں میں انڈین مڈل آرڈر مختلف النوع تجربات کی زد میں بھی رہا مگر کوچ راہول ڈریوڈ ان تجربات کو انجریز کے پیشِ نظر ایک  امرِ مجبوری ٹھہراتے ہیں وگرنہ وہ بہت صراحت سے آگہی رکھتے ہیں کہ ان کا نمبر چار اور پانچ کون ہو گا۔

انڈین بولنگ کے لیے بھی یہ نوید ہے کہ جسپریت بمراہ طویل انجری کے بعد اب واپس میدان میں اتر چکے ہیں اور اگرچہ آئرلینڈ کے خلاف ٹی ٹونٹی میچز کھیل چکے ہیں مگر یہاں ان کا امتحان شدید موسم میں دس اوورز کا سپیل مکمل کرنا اور پچاس اوورز تک فیلڈ میں آگہی برتنا بھی ہو گا۔

مگر، بہرحال اپنی تمام تر رعنائیوں کے باوجود یہ انڈین اٹیک پاکستانی پیسرز کے مقابل پھیکا پڑ جاتا ہے اور انڈین امیدیں بالآخر مڈل آرڈر سے ہی جا جڑتی ہیں۔

اگرچہ امام الحق ون ڈے کرکٹ میں اپنا بہترین دور گزار رہے ہیں مگر فخر زمان کی حالیہ فارم متاثر کن نہیں رہی اور انڈین پیسرز آف سٹمپ کے باہر ان کی کمزوری کا استحصال کرنے کی کوشش کریں گے۔ یہ حقیقت بہرطور اپنی جگہ ہے کہ اہم ترین لمحات میں اٹھ کھڑے ہونا اور سب کو حیران کر چھوڑنا بھی فخر کا ہی خاصہ ہے۔


Summary: کھیل میں جیت یا ہار کو کسی ملک کے سیاسی نظام، ادبی ورثے یا ان کے ڈیموں کی مضبوطی پر تبصرے کے طور پر نہیں دیکھا جا سکتا لیکن انڈیا اور پاکستان کے معاملے میں ایسا ہی ہے۔

ایشیا کپ 2023: پاکستان اور انڈیا کے کرکٹ میچ کا نہ ختم ہونے والا سحر

ایسا لگتا ہے جیسے کرکٹ کا ورلڈ کپ اور ایشیا کپ جیسے بڑے مقابلے صرف پاکستان اور انڈیا کو ایک دوسرے کے خلاف میدان میں اُترنے کے لیے منعقد ہوتے ہیں۔

لیکن پاکستان کرکٹ کھیلنے والے ملک کے طور پر قائم رہنے کے لیے انڈیا کی ضرورت ہے اور یہ بات اس کا  ہمسایہ اسے یاد دلانے سے نہیں ہچکچاتا جبکہ انڈیا کو پاکستان کی ضرورت ہے تاکہ وہ خود کو ایک کامیاب ٹیم کے طور پر پیش کرے۔

ایشیا کپ میں انڈیا اور پاکستان کو ایک گروپ میں رکھ کر ٹیلی ویژن ناظرین کے لیے دونوں ٹیموں کے درمیان کم از کم ایک میچ دیکھنے کی یقین دہانی کرائی گئی ہے۔

تاریخ، جغرافیہ، معاشیات، نفسیات سب نے مختلف اوقات میں پاکستان اور انڈیا کے تعلقات کو مختلف شکلوں میں ڈھالنے میں اپنا کردار ادا کیا ہے۔

کھیل بعض اوقات کھیل کے علاوہ کچھ اور ہی مقاصد کے لیے استعمال  ہوتے ہیں۔ پاکستان اور انڈیا کے درمیان کرکٹ کی حیثیت کھیلوں کے مقابلے سے کہیں زیادہ اہمیت رکھتی ہے۔

کھیل میں جیت یا ہار کو کسی ملک کے سیاسی نظام، ادبی ورثے یا ان کے ڈیموں کی مضبوطی پر تبصرے کے طور پر نہیں دیکھا جا سکتا، لیکن پاکستان اور انڈیا کے معاملے میں ایسا ہی ہے۔

پاکستان اور انڈیا سنیچر کو سری لنکا میں نیوٹرل مقام پر آمنے سامنے ہوں گے۔ یہی وہ واحد راستہ ہے جس سے انڈیا پاکستان کی میزبانی میں ہونے والے ٹورنامنٹ میں کھیلنے پر رضامند ہوا ہے۔

دونوں ممالک کو ایک جیسے مسائل کا سامنا ہے۔ کمزور مڈل آرڈر کی وجہ سے ٹاپ بیٹنگ  پر حد سے زیادہ انحصار ہے اور دونوں کے پاس عمدہ فاسٹ بولرز کا ایک گروپ ہے۔

اگرانڈیا ایشان کشن کو ان کے بائیں ہاتھ سے کھیلنے اور جارحانہ انداز دونوں کی وجہ سے نمبر 3 پر کھلاتا ہے اور وراٹ کوہلی کو چوتھے نمبر پررکھتا ہے جہاں سے وہ مڈل آرڈر کو کنٹرول کر سکتے ہیں تو ان کی بیٹنگ کی کچھ یکطرفہ کمزوریوں کو دور کیا جا سکتا ہے، خاص طور پر اس لیے کہ کے ایل راہول انجری سے صحت یاب ہو رہے ہیں اور شاید کھیل نہ سکیں۔

اپنے پہلے میچ میں اپنی بہترین ٹیم کے ساتھ کھیلنے پر مجبور ہونے والا انڈیا کوئی بھی تجربہ کرنے سے گریزاں ہو سکتا ہے، بھلے ہی اگلے مرحلے میں جانے کی گارنٹی ہو۔

انھیں صرف نیپال جو پاکستان سے ہار گیا ہے کے خلاف جیتنے کی ضرورت ہے لہٰذا سنیچر کا میچ ان کے لیے کچھ نیا کرنے کی کوشش کرنے کا بہترین موقع ہے۔

اس میچ کے نتائج شاید کسی بھی ٹیم کے لیے کوئی اہمیت نہیں رکھتے ہیں سوائے اس کے کہ ان ٹیموں کے لیے کوئی بھی نتیجہ ایک بڑے پیمانے پر معنی رکھتا ہے۔


Summary: ارشد نے میڈل راؤنڈ میں اپنی چھ تھروز کے بارے میں انتہائی سادگی سے بات کرتے ہوئے کہا کہ ’میں نے تو پوری کوشش کی لیکن تھرو نکلی ہی نہیں اور اس بات کی مجھے سمجھ نہیں آئی۔ شاید ہماری قسمت میں نہیں تھا گولڈ۔‘

ارشد ندیم کا انٹرویو: ’نیرج چوپڑا سے اچھی دوستی ہے۔۔۔مقابلہ صرف ارشد ندیم سے ہے‘

ارشد اس خاص دوستی کے بارے میں بات کرتے ہوئے کہتے ہیں کہ ’میں نے جب اپنے پہلے بین الاقوامی مقابلے میں حصہ لیا تھا تو وہ انڈیا کے شہر گوہاٹی میں ہوا تھا تو اس وقت میں نے کانسی کا تمغہ جیتا تھا اور نیرج نے سونے کا تمغہ جیتا تھا۔‘

نیرج کی فتح کے بعد جب صحافیوں نے ان کی والدہ سے سوال پوچھا کہ انھیں کیسا محسوس ہو رہا ہے کہ ان کے بیٹے نے پاکستان کے کھلاڑی ارشد ندیم کو شکست دی ہے تو انھوں نے کہا وہ اس بات پر خوش ہیں کہ ارشد بھی میڈل جیتنے میں کامیاب رہے، کیونکہ میدان میں تو سب کھلاڑی کی حیثیت سے ہی موجود ہوتے ہیں جن میں سے کسی نہ کسی کو جیتنا ہوتا ہے۔

ارشد اس بارے میں کہتے ہیں کہ ’ان کی والدہ نے مجھے مبارکباد دی ہے اور کہا کہ میرے بیٹے نے اگر میڈل جیتا ہے تو دوسرا بھی میرا بیٹا ہے۔ یہی چیزیں انسان کو آگے لے کر آتی ہیں۔‘

ارشد اس بات سے اتفاق کرتے ہوئے کہتے ہیں کہ ’ظاہر ہے دباؤ تو بہت ہے، بین الاقوامی مقابلوں میں شرکت کرنا اور جا کر ورلڈ ایتھلیٹکس چیمپیئن شپ کھیلنا، دباؤ تو بہت ہوتا ہے۔‘

اس مرتبہ جب ارشد نے ورلڈ ایتھلیکس چیمپیئن شپ میں چاندی کا تمغہ حاصل کیا تو اس کے بعد ان کی ایک تصویر زیرِ بحث رہی جس میں وہ طلائی اور کانسی کا تمغہ جیتنے والے ایتھلیٹس کے ساتھ تصویر بنوا رہے ہیں لیکن ان دونوں کے برعکس ارشد کے پاس جھنڈا نہیں ہے۔

اس پر ارشد نے وضاحت کرتے ہوئے کہا کہ ’جیسے ہی مقابلہ ختم ہوا تو میں ادھر ہی بیٹھا ہوا تھا، اپنے جوتے اور سامان بیگ میں رکھ رہا تھا۔ میں نے سوچا کہ یہ ساری چیزیں رکھ کر میں جھنڈا پکڑتا ہوں۔ جھنڈا بھی موجود تھا، بس میں تھوڑا سا لیٹ ہوا ہوں۔‘

انھوں نے اس بارے بات کرتے ہوئے کہا کہ ’پاکستان میں ایتھلیٹکس کا گراؤنڈ نہیں ہے، وہ ہونا چاہیے تاکہ ہمارے ایتھلیٹ یہاں آ کر ٹریننگ کریں۔

’دوسری بات یہ کہ ہمارے پاس عالمی سطح کے جیولن نہیں ہیں۔ میرے پاس ایک جیولن ہے لیکن اس سے کام نہیں چلتا۔ تقریباً 8 سے 10 جیولن ہونے چاہییں تاکہ آپ کی ٹریننگ بہتر ہو سکے اور بھی چیزیں ہیں جن کے ذریعے میں پاکستان میں رہ کر بھی پریکٹس کر سکوں، لیکن مجھے بین الاقوامی معیار کی کوچنگ کی ضرورت ہے۔‘


Summary: قدیم ادب میں جہاں جہاں بھی ملتان کے کچھ خواص بیان کئے گئے ہیں، سبھی میں ’گرمی‘ قدرِ مشترک ہے۔ ایشیا کپ کے افتتاحی میچ میں بھی اگرچہ میدان کے اندر کا کھیل گرم جذبات سے تشنہ ہی رہا مگر ملتان کی گرمی نے بہرحال اپنا رنگ ضرور جمایا۔ پڑھیے سمیع چوہدری کا تجزیہ۔

سمیع چوہدری کا کالم: ’اب اس میں نیپالی بیٹنگ کا کیا قصور؟‘

قسمت کی خوبی تھی یا پاکستانی پیسرز کی دعائیں کہ ٹاس ان کے حصے آیا اور وہ حبس آلود تمازت میں لمبے سپیل پھینکنے کی مشقت سے آزاد رہے۔ اور پھر بعد ازاں نیپالی بیٹنگ جیسے پاکستانی اٹیک کے لیے تر نوالہ ثابت ہوئی، بھلا ہی ہوا کہ ٹاس نیپال نہیں جیتا ورنہ ایشیا کپ کا افتتاحی میچ تین گھنٹے میں ہی نمٹ جاتا۔

نیپال کو ون ڈے انٹرنیشنل سٹیٹس ملے فقط پانچ ہی برس ہوئے ہیں اور اس قدر کم وقت میں ایشیا کپ جیسے ایونٹ تک رسائی حاصل کر پانا بھی نیپالی کرکٹ کے لیے کسی کامیابی سے کم نہیں مگر اس پہ مستزاد کہ میچ کے پہلے 20 اوورز میں نیپالی ٹیم کا ارتکاز جیسے کھیل پہ طاری ہوا، اس نے پاکستان کے اوسان خطا کر چھوڑے۔

مگر پھر ملتان کی گرمی تھی جو اچھے بھلے حواس کو بھی مخبوط کر ڈالے اور اس سے بھی سوا تھا۔ بابر اعظم کا ارتکاز، جسے بالآخر نیپالی بولنگ اٹیک کی مجموعی دانش پہ بھاری پڑنا ہی تھا۔ آمدہ کرکٹ کیلنڈر کے اہم ترین مرحلے کا آغاز بابر نے جس دھیان اور عزم سے کیا ہے، وہ پاکستان کے لیے نیک شگون ہے۔

لیکن نیپالی بولنگ نے پہلے 20 اوورز میں ہی یہ ضرور دکھلا دیا کہ یہاں تک پہنچنے کو وہ کیسی تگ و دو سے گزرے ہیں۔ اور اگر نیپالی کرکٹ اسی ڈگر پہ گامزن رہی تو اگلے ون ڈے ورلڈ کپ میں نمائندگی کا خواب بھی غیر حقیقت پسندانہ ہرگز نہ ہو گا۔

اب اس میں نیپالی بیٹنگ کا بھی بھلا کیا قصور کہ اس کے مقابل جو پیس اٹیک تھا، یہ تو کسی تگڑی سے تگڑی ٹیم کے بھی طوطے اڑا سکتا ہے تو وہ نوآموز بھلے وہاں کر ہی کیا پاتے۔ پہلے ہی اوورز میں وکٹ اڑانا شاہین آفریدی کی فطرت ثانیہ بن چکی ہے۔ نسیم شاہ کے سپیل کی اٹھان دن بدن تیز تر ہوئی جاتی ہے اور حارث رؤف کی پیس تو کسی جغادری کے بھی قدم متزلزل کر سکتی ہے۔

بہرحال نیپالی بیٹنگ کے انہدام میں پاکستانی پیس نے جو کردار نبھایا، اس کا اجر یہ بھی ہوا کہ ملتان کی حبس آلود تمازت میں پیسرز کو اپنا کوٹہ پورا کرنے کی اذیت سے رہائی مل گئی کیونکہ اگلے دو ماہ کے شیڈول میں پاکستانی کیمپ اپنے پیسرز کی فٹنس میں کسی کسر کا متحمل نہیں ہو سکتا۔


Summary: ایشیا کپ کا آغاز بالکل ویسا ہی ہوا جیسے اکثر افراد نے سوچا تھا اور پاکستان نے افتتاحی میچ میں نیپال کو 238 رنز سے شکست دے دی۔

ایشیا کپ میں پاکستان کا بہترین آغاز: ’نیپال نے مقابلہ تو اچھا کیا لیکن پاکستان کسی وجہ سے نمبر ون ہے‘

اس میچ میں پاکستان نے بیٹنگ کی شروعات میں مشکلات کے باوجود اختتام دھواں دار انداز میں کیا جس میں بابر اعظم اور افتخار احمد کی جارحانہ بیٹنگ نیپالی بولرز پر حاوی رہی، اسی طرح پاکستانی بولنگ نے آغاز سے ہی غلبہ برقرار رکھا۔

ایشیا کپ کے افتتاحی میچ میں پاکستان نے ٹاس جیت پر پہلے بیٹنگ کا فیصلہ کیا اور کپتان بابر اعظم اور افتخار احمد کی شاندار سنچریوں کی بدولت پاکستان نیپال کو فتح کے لیے 343 رنز کا بڑا ہدف دینے میں کامیاب رہی۔

پاکستان کی اننگز کا آغاز کچھ اتنا خاص نہیں تھا اور پہلی مرتبہ ایشیا کپ کا حصہ بننے والی نیپالی ٹیم کے بولرز نے ابتدائی 28 اوورز تک پاکستانی بلے بازوں کو کھل کر کھیلنے سے روکے رکھا۔

28 اوورز کے کھیل کے اختتام تک پاکستان کا مجموعی سکور چار کھلاڑیوں کے نقصان پر 124 تھا۔ تاہم میچ کے دوسرے ہاف میں نیپال کے بولرز بابر اعظم اور محمد افتخار کی جارحانہ بلے بازی کے سامنے بے بس نظر آئے جو رنز کا انبار لگانے میں مصروف رہے۔

پاکستان نے 50 اوورز میں 6 وکٹوں کے نقصان پر 342 رنز بنائے۔ نیپال کی جانب سے سومپل کامی نے 85 رنز دے کر 2 کھلاڑیوں کو  آؤٹ کیا جبکہ کرن اور سندیپ لمیچا نے ایک ایک وکٹ حاصل کی۔

343 رنز کے ہدف کے جواب میں نیپال کی اننگز ابتدا ہی سے مشکلات کا شکار نظر آئی اور 82 کے مجموعی سکور پر نیپال کی نصف ٹیم پویلین لوٹ چکی تھی۔ نیپال کی جانب سے اننگز کا آغاز اوپنرز کوشال بھرٹیل اور آصف شیخ نے کیا۔ تاہم شاہین شاہ کے پہلے ہی اوور کی آخری دو گیندوں پر دس کے مجموعی سکور کوشال اور ان کی جگہ آنے والے روہت پوڈیل آؤٹ ہو چکے تھے۔

اننگز کے دوسرے اوور میں اوپنر آصف شیخ پانچ رنز بنا کر نسیم شاہ کا شکار بنے۔  نیپال کے نمایاں بلے باز عارف شیخ اور سومپل کامی رہے، عارف نے 26 جبکہ سومپل نے 28 رنز سکور کیے۔

ایشیا کپ کا دوسرا میچ پاکستان اور انڈیا کے درمیان دو ستمبر کو کھیلا جائے گا۔

پاکستان کے سابق سپنر سعید اجمل کا کہنا تھا کہ ’بابر افتخار کی شراکت نے پاکستان کو بہترین سکور تک پہنچایا اور شاداب اور نواز بہترین بولنگ کا مظاہرہ کیا، خاص طور پر شاداب نے چار کھلاڑیوں کو آؤٹ کیا۔‘


Summary: اس بحران نے خواتین کی فٹ بال ورلڈ کپ کی فتح کی خوشی اور کامیابی کو ماند کر دیا ہے اور فی الحال اس بحران کے خاتمے کے کوئی آثار نظر نہیں آ رہے۔

وہ ’بوسہ‘ جس نے خوشی کے لمحے کو فٹبال کی دنیا کے بڑے بحران میں بدل دیا

یہ ہسپانوی فٹبال کے لیے ایک تاریخی اور خوشی کا لمحہ ہونا چاہیے تھا، کہ خواتین کی فٹبال ٹیم نے پہلی مرتبہ ورلڈ کپ جیتا لیکن آسٹریلیا میں ہونے والے ایونٹ کے فائنل میں انگلینڈ کے خلاف سپین کی تاریخی کامیابی کے بعد جشن کے دوران جو کچھ ہوا، اس نے اس خوشی کے لمحے کو ایک بحران میں تبدیل کر دیا۔

بالکونی میں متنازع اشارے اور پھر بوسے لینے کے اس واقعے نے ہسپانوی فٹبال میں ایک ایسا بحران پیدا کر دیا ہے جس کے نتائج بہت دور رس اور غیر متوقع ہیں۔

فیڈریشن کی جانب سے جاری اعلامیہ کے متن میں کہا گیا ہے کہ ’آر ایف ای ایف اور اس کے صدر، فٹ پرو یونین کی جانب سے پریس ریلیز کے مواد کی سنجیدگی کو دیکھتے ہوئے، متعلقہ قانونی کارروائی شروع کریں گے۔‘

فٹبال اور قانون کی دنیا کے جھگڑوں سے ہٹ کر، اس تنازعہ نے بڑے پیمانے پر بحث کو جنم دیا ہے۔

ڈیاز، جو نائب وزیر اعظم بھی ہیں، نے ملک میں معاشرتی رویوں کی تبدیلی کی بات کی ہے اور جنسی ہراسانی اور تشدد کے متاثرین کو بہتر تحفظ دینے کی ضرورت پر زور دیا ہے۔

بیان میں یہ بھی کہا گیا ہے کہ ’لوئس روبیلز نے کہا ہے کہ وہ اپنا قانونی دفاع کریں گے اور انھیں فیفا پر مکمل اعتماد ہے۔ روبیلز کے مطابق انھیں اپنا دفاع کرنے کا موقع دیا گیا ہے تاکہ سچ کی فتح ہو۔‘

دوسری جانب فیفا کے اس اعلان کا کھیلوں کی دنیا میں خیر مقدم کیا گیا ہے جس کے تحت روبیلز کو معطل کیا جا چکا ہے تاہم چند لوگ یورپی فٹ بال تنظیم، یویفا، کی انتظامیہ کی مبینہ خاموشی پر سوال اٹھا رہے ہیں جس میں روبیلز نائب صدر ہیں۔

بی بی سی سپورٹس تجزیہ کار سائمن سٹون کا کہنا ہے کہ ’اگر روبیلز کو سپینش فٹ بال فیڈریشن سے ہٹا بھی دیا جاتا ہے تو اس بات کا امکان موجود ہے کہ وہ 2027 تک یویفا کی ایگزیکٹیو کمیٹی کے رکن رہیں گے۔‘

یویفا کا مؤقف ہے کہ اس کی جانب سے اب تک اس لیے بیان نہیں دیا گیا کیونکہ یہ واقعہ فیفا کی تقریب میں پیش آیا اور اسی لیے ان کے مطابق بہتر ہو گا کہ فیفا ہی اس تفتیش کو آگے لے کر بڑھے۔

روبیلز کی کزن اور ان کے اہلخانہ کی ترجمان ونیسا روئیز نے کہا ہے کہ ’میڈیا ہمیں پریشان کر رہا ہے۔ ہمیں اپنا گھر چھوڑنا پڑا۔ ہم چاہتے ہیں کہ وہ ہمارا پیچھا چھوڑ دیں اور جینی سچ بتائے۔ یہ سب ٹھیک نہیں ہے۔‘

اس بحران نے خواتین کی فٹبال ورلڈ کپ کی فتح کی خوشی اور کامیابی کو ماند کر دیا ہے اور فی الحال اس بحران کے خاتمے کے کوئی آثار نظر نہیں آ رہے۔


Summary: اگر یہ پیس اٹیک اس ٹرافی تک پہنچنا چاہتا ہے تو اس کا حتمی امتحان انڈین بیٹنگ لائن ہو گی جو بلاشبہ اس ایونٹ کا بہترین بیٹنگ یونٹ ہے اور چھ بار کا چیمپیئن ہونے کے ساتھ ساتھ ون ڈے فارمیٹ میں ابھی بھی ایشیا کا چیمپیئن ہی ہے۔

یہ ورلڈ کپ کی ڈریس ریہرسل ہو سکتی ہے: سمیع چوہدری کا کالم

پاکستان تو اپنے میزبانی حقوق مکمل طور پہ نہ بچا پایا مگر ایشیا کپ کو بالآخر اپنا کھویا ہوا فارمیٹ واپس مل ہی گیا اور دو متواتر ٹی ٹونٹی ایڈیشنز کے بعد حالیہ ایونٹ ون ڈے فارمیٹ میں کھیلا جائے گا۔

بہرحال ہمہ قسمی دو طرفہ کرکٹ اور کثیرالقومی ٹورنامنٹس کا مقصود آئی سی سی ایونٹس کی تیاری ہی ہوتا ہے اور رواں سائیکل کا ایونٹ ون ڈے فارمیٹ میں کھیلے جانے کی وجہ بھی اکتوبر میں طے شدہ آئی سی سی ون ڈے ورلڈ کپ کی تیاری ہی ہے۔

اب کی بار ایشین بلاک کی یہ بھی خوش بختی رہے گی کہ مہینہ بھر بعد منعقد ہونے والا آئی سی سی ورلڈ کپ بھی لگ بھگ انہی کنڈیشنز میں کھیلا جائے گا جو ایشیا کپ میں ان ٹیموں کو میسر ہوں گی۔ یوں یہ ایونٹ ورلڈ کپ کے لیے گویا ڈریس ریہرسل کا کام دے گا۔

یہاں ذمہ داری پی سی بی کے شریک میزبان سری لنکا کرکٹ کی ہو گی کہ وہ ایشیا کپ کو اس پچ کی ڈگر پر نہ جانے دیں کیونکہ بہرحال پاکستان ہی کی طرح ورلڈ کپ میزبان انڈین وینیوز میں بھی سپن کی ویسی بہتات نہ ہو گی جو سری لنکن پچز کا خاصہ رہی ہے۔ سو، اگر یہاں ورلڈ کپ کی تیاری ہی مقصود ہے تو پچز کا بھی عین وہی رجحان درکار ہو گا جو انڈین وکٹوں میں دیکھنے کو ملتا ہے۔

چالیس برس کے اس سفر میں ایشیا کپ نے کئی اتار چڑھاؤ دیکھے ہیں اور سہ فریقی ٹورنامنٹ کے طور پر جنم لینے والا یہ ایونٹ اب فراخ دامن ہو کر چھ ٹیموں تک پہنچ چکا ہے۔ ایشین کرکٹ کونسل کو مالی منفعت پہنچانے کے علاوہ یہ امر خطے میں کرکٹ کے فروغ کے حوالے سے بھی مثبت قدم رہا ہے اور نیپال بھی پہلی بار کسی ایلیٹ لیول کے کثیرالقومی ٹورنامنٹ کا حصہ بن پایا ہے۔

یہ بھی عجب حقیقت ہے کہ اتنی طویل تاریخ رکھنے والے اس ٹورنامنٹ میں آج تک کبھی کوئی پاکستان، انڈیا فائنل نہیں ہوا۔ سو مارکیٹنگ کے تقاضوں کو ملحوظ رکھتے ہوئے اس بار بھی فارمیٹ یوں رکھا گیا ہے کہ پاکستان، انڈیا دوطرفہ کرکٹ کے زیادہ سے زیادہ مواقع پیدا ہو سکیں۔

اگرچہ ایشین کنڈیشنز میں سپنرز کا کردار اہم تر ہو رہتا ہے مگر حالیہ سیریز میں پاکستانی پیسرز نے کنڈیشنز سے بالاتر ہو کر اپنی مسابقت کا ثبوت دیا۔ طویل ون ڈے ایونٹس میں بہرحال بولنگ لائن پر ذمہ داری کا بوجھ زیادہ ہوا کرتا ہے اور بلاشبہ پاکستانی پیس اٹیک اس ایونٹ کا بہترین پیس اٹیک ہے۔


Summary: دنیا میں تیل برآمد کرنے والا سب سے بڑا ملک کھیلوں کی دنیا میں اربوں ڈالر کی سرمایہ کاری کر رہا ہے جس میں سعودی پرو لیگ کا چہرہ بدلنے کے علاوہ فارمولا ون اور ایل آئی وی گولف شامل ہیں۔ چند ناقدین سعودی عرب کے انسانی حقوق کے ریکارڈ کی وجہ سے اس عمل کو ’سپورٹس واشنگ‘ کا نام دے رہے ہیں تاکہ دنیا کی توجہ اصل معاملات سے ہٹائی جا سکے۔

سعودی عرب اربوں ڈالر خرچ کر کے فٹبال کی بڑی طاقت کیوں بننا چاہتا ہے؟

الہلال کلب سعودی عرب کی اول درجے کی فٹبال ٹیم ہے جس نے 66 ٹرافیاں جیت رکھی ہیں۔ اس کلب نے چار بار اے ایف سی چیمپیئنز لیگ بھی جیتی ہے اور یہ ایشیا میں فٹبال کی سب سے کامیاب ٹیم سمجھی جاتی ہے۔

رونالڈو کی آمد نے سعودی عرب میں فٹ بال لیگ کو نہایت تیزی سے بدلا اور کھیل کی دنیا کے بڑے نام مختلف کلبز میں شامل ہونے لگے۔ جون میں کریم بنزیما ریال میڈرڈ سے جدہ کے ال اتحاد کلب آ گئے۔

رواں سال سعودی پرو لیگ نے بین الاقوامی کھلاڑیوں کی ٹرانسفر فیسوں کی مد میں 850 ملین ڈالر سے زیادہ رقم خرچ کی ہے جس میں وہ ماہانہ معاوضہ شامل نہیں جو ان کھلاڑیوں کو دیا جائے گا۔

لیگ کے چیف فنانشل افسر کارلو نوہرا کے مطابق اتنی بڑی تعداد میں پیسہ صرف ایک بار کے لیے ہی نہیں لٹایا گیا۔ سعودی حکومت نے فٹ بال لیگ کو یقین دہانی کروائی ہے کہ وہ اس وقت تک مالی معاونت جاری رکھے گی جب تک منافع اور معیار کے اعتبار سے یہ دنیا کی سب سے اعلیٰ پائے کی لیگ نہیں بن جاتی۔

چند ناقدین سعودی عرب کے انسانی حقوق کے ریکارڈ کی وجہ سے اس عمل کو ’سپورٹس واشنگ‘ کا نام دے رہے ہیں تاکہ دنیا کی توجہ ہٹائی جا سکے۔

وہ کہتے ہیں کہ ’دنیا بھر میں ملک کھیلوں اور تفریح کو ایک ایسی حکمت عملی کے طور پر استعمال کرتے ہیں جس سے وہ اپنی سافٹ پاور کا اظہار کر سکیں۔‘

’یہ اسی حکمت عملی کا ایک حصہ ہے جسے سعودی عرب استعمال کر رہا ہے۔ یہ قوموں کے درمیان عالمی سطح پر لوگوں کے دل اور دماغ جیتنے کا مقابلہ ہے۔ برطانیہ، امریکہ، فرانس، انڈیا اور بہت سے ممالک اس حکمت عملی کو استعمال کرتے رہے ہیں۔ اور اب سعودی بھی یہی کر رہے ہیں۔‘

سعودی عرب کے شہزادہ محمد بن سلمان جس ’وژن 2030‘ کو پروان دے رہے ہیں اس میں کھیل ایک اہم ستون ہے۔ حکومت کی کوشش ہے کہ معاشی طور پر تنوع کو فروغ دیا جائے اور تیل پر انحصار کو کم کرتے ہوئے نئے شعبہ جات کو ترقی دی جائے اور روزگار کے مواقع پیدا کیے جائیں۔

تاہم کیا ملک کی حالیہ کثیر سرمایہ کاری فائدہ مند ثابت ہو گی یا نہیں، یہ کہنا قبل از وقت ہو گا۔ اتنا ضرور کہا جا سکتا ہے کہ یہ حکمت عملی سعودی عرب کی اس خواہش کا اظہار کر رہی ہے کہ یہ فٹ بال کی دنیا کی ایک بڑی طاقت بننا چاہتا ہے۔


Summary: نیرج چوپڑا اور ارشد ندیم کے درمیان گرمجوشی کا ذکر کئی برسوں سے ہو رہا ہے لیکن اس وقت ان کا ذکر بہت زیادہ ہوا جب  سنہ 2021 میں ٹوکیو اولمپکس میں جیولین تھرو کے فائنل میں پہنچے اور دونوں کھلاڑیوں کا میڈیا پر ایک ساتھ نام لیا جانے لگا۔

انڈیا کے نیرج چوپڑا اور پاکستان کے ارشد ندیم جو اچھے  دوست بھی اور سخت حریف بھی

ہنگری کے دارالحکومت بوڈاپیسٹ میں منعقدہ عالمی ایتھلیٹکس چیمپئن شپ میں روایتی حریف انڈیا اور پاکستان غالب رہے جہاں 88.17 میٹر تک جیولن پھینکنے والے نیرج چوپڑا نے گولڈ میڈل جیت کر انڈیا کے لیے تاریخ رقم کی وہیں پاکستان کے ارشد ندیم نے جیولن تھرو کے فائنل مقابلے میں چاندی کا تمغہ حاصل کر لیا ہے۔

اگرچہ عالمی ایتھلیٹکس چیمپئن شپ 2023 انڈیا کے لیے بہت اہم سمجھی جا رہی ہے کیونکہ اس میں تین انڈین کھلاڑی نیرج چوپڑا، کرشنا جینا اور ڈی پی منو مردوں کے جیولن تھرو ایونٹ کے فائنل میں پہنچے۔ ایسا پہلی بار ہوا جب تین انڈین کھلاڑی فائنل میں پہنچے۔

لیکن اس مقابلے کے فاتح نیرج اور ارشد اب بھی موضوع بحث ہیں۔ ان کے مداح ان کی دوستی، ایک دوسرے کے لیے احترام، زندگی کے حالات میں مماثلت اور میدان میں ایک دوسرے کے سخت حریف ہونے سے متعلق بات کر رہے ہیں۔

کوالیفائنگ راؤنڈ میں نیرج چوپڑا اپنے گروپ میں سرفہرست تھے جبکہ ارشد ندیم بھی اپنے گروپ میں سب سے آگے تھے۔ لیکن ارشد فائنل میں بہتر کارکردگی نہ دکھا سکے اور 84.62 میٹر کے تھرو کے ساتھ پانچویں نمبر پر آئے۔

بے شمار ایوراڈز اور کامیابی کے بعد انڈیا واپس آنے پر بھی نیرج اپنے دل کی کسک کو نہیں بھلا پائے۔ انھوں نے اس وقت انڈین ٹی وی کو انٹرویو میں کہا تھا کہ ’اچھا ہوتا اگر پوڈیم پر میرے ساتھ پاکستان کے ارشد ندیم بھی ہوتے۔‘

تاہم، انڈیا کو ایتھلیٹکس میں اپنے نئے ہیرو کے لیے 18 سال انتظار کرنا پڑا۔ یہ انتظار اس وقت ختم ہوا جب نیرج چوپڑا نے سنہ 2021 میں منعقدہ ٹوکیو اولمپکس میں گولڈ میڈل جیتا اور ملک و قوم کا سر فخر سے بلند کر دیا۔

نیرج کی کامیابی کتنی بڑی ہے اس کا اندازہ اس بات سے لگایا جا سکتا ہے کہ انڈیا میں سات اگست کو نیشنل جیولین ڈے یا نیشنل جیولین تھرونگ ڈے منایا جاتا ہے۔ یہ وہی تاریخ ہے جب نیرج نے ٹوکیو اولمپکس میں گولڈ میڈل جیتا تھا۔

’اس زمانے میں ان کی توجہ کرکٹ پر زیادہ ہوا کرتی تھی اور وہ کرکٹر بننے کے لیے بہت سنجیدہ بھی تھے لیکن ساتھ ہی وہ ایتھلیٹکس میں بھی دلچسپی سے حصہ لیا کرتے تھے۔ وہ اپنے سکول کے بہترین ایتھلیٹ تھے۔‘

نیرج چوپڑا انڈر 20 چیمپئن ہونے کے ساتھ ساتھ ایشین گیمز، کامن ویلتھ گیمز، اولمپکس اور ڈائمنڈ لیگ جیت چکے ہیں۔ اب ان کی نظریں 2024 کے اولمپکس میں دوسری بار میڈل جیتنے پر مرکوز ہیں۔


Summary: ہنگری کے دارالحکومت بداپیشت میں جاری ورلڈ ایتھلیٹکس چیمپئین شپ میں جمعہ کو ہونے والے جیولن تھرو کے مقابلوں میں پاکستان کی نمائندگی کرنے والے ارشد ندیم نے 86.79 میٹر کی تھرو کر کے اس ایونٹ کے فائنل میں جگہ بنا لی ہے۔

ارشد ندیم نے ورلڈ ایتھلیٹکس چیمپیئن شپ کی تاریخ میں پاکستان کو پہلا تمغہ دلوا دیا

پاکستان کے ارشد ندیم نے ہنگری کے دارالحکومت بوڈاپسٹ میں منعقد ہونے والی ورلڈ ایتھلیٹکس چیمپئین شپ میں جیولن تھرو کے فائنل مقابلے میں چاندی کا تمغہ حاصل کر لیا ہے۔

اتوار کی شب ہونے والے فائنل میں ارشد نے اپنی بہترین تھرو 87.82 میٹر دور پھینکی اور یہ رواں سیزن میں ان کی بہترین تھرو بھی تھی۔

اس سے پہلے جمعے کو ہونے والے جیولن تھرو کے ابتدائی مقابلوں میں ارشد ندیم نے 86.79 میٹر کی تھرو کی بدولت نہ صرف فائنل میں جگہ بنائی تھی بلکہ سنہ 2024 میں فرانس میں ہونے والے اولمپکس کے لیے بھی کوالیفائی کر لیا تھا۔

کچھ عرصہ قبل رشید احمد ساقی نے بی بی سی کے نامہ نگار عبدالرشید شکور سے بات کرتے ہوئے بتایا تھا کہ ارشد ندیم جب چھٹی ساتویں جماعت کے طالبعلم تھے، اُنھیں وہ اس وقت سے جانتے ہیں۔ ’اس بچے کو شروع سے ہی کھیلوں کا شوق تھا۔ اس زمانے میں ان کی توجہ کرکٹ پر زیادہ ہوا کرتی تھی اور وہ کرکٹر بننے کے لیے بہت سنجیدہ بھی تھے لیکن ساتھ ہی وہ ایتھلیٹکس میں بھی دلچسپی سے حصہ لیا کرتے تھے۔ وہ اپنے سکول کے بہترین ایتھلیٹ تھے۔‘

رشید احمد ساقی کہتے ہیں 'میرے ارشد ندیم کی فیملی سے بھی اچھے مراسم ہیں۔ مجھے یاد ہے کہ ایک دن ان کے والد میرے پاس آئے اور کہا کہ ارشد ندیم اب آپ کے حوالے ہے، یہ آپ کا بیٹا ہے۔ میں نے ان کی ٹریننگ کی ذمہ داری سنبھالی اور پنجاب کے مختلف ایتھلیٹکس مقابلوں میں حصہ لینے کے لیے بھیجتا رہا۔ ارشد نے پنجاب یوتھ فیسٹیول اور دیگر صوبائی مقابلوں میں کامیابیاں حاصل کیں۔'

وہ کہتے ہیں ʹیوں تو ارشد ندیم شاٹ پٹ، ڈسکس تھرو اور دوسرے ایونٹس میں بھی حصہ لیتے تھے لیکن میں نے ان کے دراز قد کو دیکھ کر اُنھیں جیولن تھرو کے لیے تیار کیا۔'

رشید احمد ساقی بتاتے ہیں ʹمیں نے ارشد ندیم کو ٹریننگ کے لیے پاکستان ایئر فورس بھیجا لیکن ایک ہفتے بعد ہی واپس بلا لیا۔ اس دوران پاکستان آرمی نے بھی ارشد ندیم میں دلچسپی لی بلکہ ایک دن آرمی کی گاڑی آئی اور اس میں موجود ایک کرنل صاحب میرا پوچھ رہے تھے۔

'میں گھبرا گیا کہ کیا ماجرا ہے؟ لیکن جب اُنھوں نے ارشد ندیم کی بات کی تو میری جان میں جان آئی۔ کرنل صاحب بولے ارشد ندیم کو آرمی میں دے دیں، لیکن میں نے انکار کر دیا۔ کرنل صاحب نے وجہ پوچھی تو میں نے بتایا کہ آپ لوگ اس کی ٹریننگ ملٹری انداز میں کریں گے۔ بہرحال اس کے بعد میں نے ارشد ندیم کو واپڈا کے ٹرائلز میں بھیجا جہاں وہ سلیکٹ ہو گئے۔‘

ارشد ندیم کے کوچ فیاض حسین بخاری ہیں جن کا تعلق پاکستان واپڈا سے ہے۔ وہ خود بین الاقوامی ایتھلیٹکس مقابلوں میں پاکستان کی نمائندگی کر چکے ہیں۔


Summary: ایسے میں مداحوں کی جانب سے پاکستان کی کرکٹ ٹیم سے ورلڈ کپ سے امیدیں لگانا تو ٹھیک ہے لیکن کیا ابھی ٹیم میں مزید بہتری کی گنجائش ہے؟ اس بارے میں پاڈکاسٹ ڈبل وکٹ میڈن کی میزبان ایمان طفیل ارباب اور صحافی عمر فاروق کیلسون کیا رائے رکھتے ہیں۔

ون ڈے میں ’نمبر ون‘ پاکستانی کرکٹرز کی ’گولڈن جنریشن‘ ورلڈ کپ کے لیے ’فیورٹ‘ ہے؟

ناقدین کا خیال ہے کہ شاید اس حوالے سے تجزیے قبل از وقت اس لیے بھی ہیں کیونکہ پاکستان نے سنہ 2019 کے ورلڈ کپ سے اب تک دوسری ٹیموں کے مقابلے میں بہت کم ون ڈے کھیلیں ہیں اور پاکستان کی موجودہ کارکردگی افغانستان کی قدرے کمزور ٹیم کے خلاف ہے۔

ایسے میں مداحوں کی جانب سے پاکستان کی کرکٹ ٹیم سے ورلڈ کپ سے امیدیں لگانا تو ٹھیک ہے لیکن کیا ابھی ٹیم میں مزید بہتری کی گنجائش ہے؟ اس بارے میں ہم نے پاڈکاسٹ ڈبل وکٹ میڈن کی میزبان ایمان طفیل ارباب اور صحافی عمر فاروق کالسن (اس وقت پاکستان کرکٹ بورڈ میں میڈیا ڈیپارٹمنٹ کے سربراہ ہیں) سے تفصیل سے رواں برس کے آغاز میں بات کی تھی۔

بی بی سی سے بات کرتے ہوئے پاڈکاسٹ ڈبل وکٹ میڈن کی میزبان ایمان ارباب نے کہا کہ ’اس وقت یہ رینکنگ ہمیں یہ بتاتی ہے کہ پاکستان کی ٹیم گذشتہ ایک سال سے بہت اچھی پوزیشن میں ہے اور جو سوالات اس ٹیم کے بارے میں کچھ عرصے پہلے تک لوگوں کے ذہنوں میں تھے، جیسے مڈل آرڈر سے متعلق، وہ اب اچانک سے حل ہوتے دکھائی دے رہے ہیں اور ہم ایک ایسی صورتحال میں ہیں جب ہر رول کے لیے ہمارے پاس کھلاڑی موجود ہے۔‘

عمر فاروق اس بارے میں بات کرتے ہوئے کہتے ہیں کہ پاکستان کرکٹ بورڈ کی جانب سے ورلڈ کپ سے قبل اس طرح کا ماحول بنانے سے ٹیم کی تیاری پر برے اثرات پڑتے ہیں۔ ’ہم پریس کانفرنسز کی حد تک تو یہ کہہ دیتے ہیں کہ ہم ورلڈکپ کو نظر میں رکھ کر فیصلے کر رہے ہیں، لیکن حقیقت میں ایسا نہیں ہوتا۔‘

ایمان طفیل اس حوالے سے کہتی ہیں کہ ’ایسا نہیں ہے کہ پی سی بی نے اس مرتبہ بھی ورلڈکپ سے پہلے کوشش نہیں کی پاکستان ٹیم میں تبدیلیاں کرنے کی۔ شاہد آفریدی کے سلیکشن کمیٹی کے سربراہ بننے پر ہم سب یہی سوچ رہے تھے کہ اب کیا ہو گا۔

صحافی عمر فاروق اس بارے میں تفصیل سے بات کرتے ہوئے کہتے ہیں کہ پاکستان کے پاکستان نے تاحال مڈل آرڈر میں رول کے حساب سے کھلاڑی نہیں کھلائے جس کی وجہ سے ابھی تک ہمارا مڈل آرڈر کا مسئلہ برقرار ہے۔

ایمان کا اس بارے میں کہنا تھا کہ ’میرے خیال میں آغا سلمان نے بہت اچھی کاکردگی کا مظاہرہ کیا ہے اور لوگ انھیں ہلکا لے رہے ہیں، وہ پاکستان کے لیے مڈل آرڈر میں مسائل کا حل بن کر سامنے آئے ہیں۔

وہ بھی شان مسعود اور عبداللہ شفیق کو نمبر چار پر آزمانے کے خلاف ہیں۔ وہ کہتی ہیں کہ ’مجھے اس کی منطق سمجھ نہیں آتی، شاید یہ اس لیے کیا جا رہا ہے تاکہ اگر کسی میچ میں ہمارے ٹاپ تھری جلدی آؤٹ ہو جائیں تو ایک ایسا کھلاڑی موجود ہو جو اننگز کو ازسرِ نو تعمیر کر سکے، لیکن اس رول میں سلمان آغا اور رضوان کو بھی آزمایا جا سکتا ہے۔


Summary: پاکستان نے ایشیا کپ اور ورلڈکپ سے قبل افغانستان کے خلاف تین میچوں کی انتہائی اہم سمجھی جانے والی ون ڈے سیریز کلین سویپ کر لی ہے اور یوں پاکستان اس وقت ون ڈے رینکنگ میں سرِ فہرست آ گیا ہے۔

افغانستان کے خلاف فتح، پاکستان ون ڈے رینکنگ میں سرِفہرست:’ایشیاکپ اور ورلڈکپ جیت جائیں تو کیا بات ہے‘

اب تک اس سیریز میں بعد میں بیٹنگ کرنے والی ٹیم زیادہ مشکلات کا شکار دی ہے اور 269 رنز کے ہدف کا تعاقب کرنے والی افغان بیٹنگ بھی پاکستانی بولرز کے سامنے زیادہ دیر ٹک نہیں سکی اور یوں پاکستان نے یہ میچ 59 رنز سے جیت لیا۔

ٹیم مینجمنٹ کی جانب سے ورلڈکپ سے قبل زیادہ سے زیادہ کھلاڑیوں کو موقع دیا جا رہا ہے تاکہ حتمی ٹیم کمبینیشن اور ورلڈ کپ کے لیے 15 کھلاڑیوں کے سکواڈ کا فیصلہ کیا جا سکے۔

یہ دو دہائیوں کے بعد پہلا موقع ہے کہ پاکستان کسی ون ڈے ورلڈکپ میں بطور فیورٹ داخل ہونے جا رہا ہے۔

پاکستان کی اننگز میں جہاں بابر اور رضوان کے 60 اور 67 نمایاں رہے وہیں سلمان علی آغا اور محمد نواز نے آخری اوورز میں جارحانہ بیٹنگ کا مظاہرہ کرتے ہوئے پاکستان کو ایک مستحکم ٹوٹل تک پہنچانے میں اہم کردار ادا کیا۔

دوسری جانب جب افغانستان نے بیٹنگ کا آغاز کیا تو پاکستان کی جانب سے فہیم اشرف نے آغاز میں عمدہ بولنگ کی اور گذشتہ میچ میں سنچری سکور کرنے والے رحمان اللہ گرباز کو آؤٹ کرنے کے بعد ابراہیم زدران کو بھی آؤٹ کر دیا۔

ایسے میں افغانستان کے سپن بولر مجیب الرحمان نے جارحانہ بیٹنگ کا مظاہرہ کیا اور پانچ چھکوں اور پانچ چوکوں کی مدد سے صرف 37 گیندوں پر  64 رنز بنائے۔ یہ نمبر آٹھ پر بیٹنگ کرنے والے کسی بھی کھلاڑی کا پاکستان کے خلاف سب سے زیادہ سکور ہے۔ ان کے علاوہ شاہد اللہ نے 37 رنز سکور کیے۔

پاکستان کے ون ڈے رینکنگ میں سرِ فہرست آنے پر اکثر صارفین خوشی کا اظہار کر رہے ہیں اور اسے ایشیا کپ اور ورلڈکپ سے قبل ایک خوش آئند پیش رفت قرار دے رہے ہیں۔

معاذ نامی ایک صارف نے لکھا کہ ’پاکستان ایک نمبر ون ون ڈے ٹیم ہے جس میں نمبر ون بیٹر موجود ہے۔ ایشیا کپ اور ورلڈ کپ سے پہلے یہ پاکستان کی بہترین تیاری ہے۔‘

پاکستان کے سابق کپتان شاہد آفریدی نے لکھا کہ ’یہ وائٹ واش مکمل برتری کے ساتھ کیا گیا ہے۔ شاباش لڑکو! جو اتحاد  کپتان اور کھلاڑی دکھا رہے ہیں وہ بہترین ہے۔ ہر کوئی ہر صورتحال میں بہتری لانے کی کوشش کر رہا ہے۔ یہ پاکستان کرکٹ کا بہترین دور ہے۔‘

عادل چیمہ نامی صارف نے لکھا کہ ہم چیمیئنز ٹرافی ٹورنامنٹ کے دفاعی چیمپیئن ہیں اور اب اگر ہم ون ڈے ورلڈ کپ اور ایشیا کپ بھی جیت جائیں تو کیا بات ہے۔


Summary: پاکستان بلائینڈ کرکٹ ٹیم آج برطانیہ میں جاری انٹرنیشنل بلائینڈ سپورٹس فیڈریشن کے زیر اہتمام ابسا ورلڈ گیمز 2023 کے فائنل میں انڈیا سے مدمقابل ہے۔ دنیا کے بہترین بولرز میں سے ایک سمجھے جانے والے شاہزیب حیدر کہتے ہیں کہ ’صرف 20 ہزار ماہانہ سے تو گھر نہیں چلتا۔‘

پاکستانی بلائنڈ کرکٹ سٹارز: ’جب میچ نہیں ہوتا تو والد کے ساتھ مزدوری کرتا ہوں‘

یہ کہنا ہے پاکستان بلائنڈ کرکٹ ٹیم کے سٹار بالر 25 سالہ شاہزیب حیدر کا جن کا تعلق ضلع راولپنڈی کے علاقے گوجر خان سے ہے۔

پاکستان بلائنڈ کرکٹ ٹیم اس وقت برطانیہ میں جاری انٹرنیشنل بلائنڈ سپورٹس فیڈریشن کے زیر اہتمام ابسا ورلڈ گیمز 2023 کے فائنل میں روایتی حریف انڈیا کو ہرا کر گولڈ میڈل جیت چکی ہے۔

ایک شاہزیب حیدر ہی نہیں بلکہ ان سمیت پاکستان بلائینڈ کرکٹ ٹیم میں موجود دیگر کھلاڑی بھی زندگی میں مختلف چیلینجز کا سامنا کرنے کے باوجود پاکستان کی جیت کے لیے بلند حوصلوں کے ساتھ  برمنگھم کے میدان میں موجود ہیں۔

شاہزیب حیدر پاکستان بلائنڈ کرکٹ ٹیم کے مایہ ناز بالر ہیں۔ برطانیہ میں منعقدہ گروپ کے آخری اور کانٹے کے مقابلے میں پاکستانی ٹیم کی کامیابی کا سہرا شاہزیب حیدر کو جاتا ہے جس میں چار وکٹیں حاصل کر کے وہ گروپ میں ناقابل شکست رہے ہیں۔

’میں دنیا کے سات ممالک میں کھیل چکا ہوں۔ سینٹرل کنڈیکٹ بھی موجود ہے جن کے پہلے 15 ہزار اور اب 20 ہزار روپے ماہوار ملتے ہیں۔ مگر ابھی تک گھر کے حالات نہیں بدلے۔ کوئی رشتہ بھی ساتھ نہیں دیتا بلکہ الٹا وہ کہتے ہیں بلائنڈ کرکٹ کا عالمی سٹار ہونے کا کیا فائدہ؟‘

ان کا کہنا ہے کہ سکول ہی میں وہ مقامی زون ٹیم کی نظروں میں آ گئے جس وجہ سے ڈومیسٹک کھیلی اور وہاں کارگردگی کی بنیاد پر پاکستان کی قومی ٹیم میں منتخب ہوئے۔ مگر اب 20 ہزار ماہانہ سے تو گھر نہیں چلتا۔

پاکستان بلائنڈ کرکٹ ٹیم میں کھیلنے والے 35 سالہ ریاست خان بھی سٹار آل راونڈر ہیں۔ ان کا تعلق صوبہ خیبر پختونخوا کے ضلع ایبٹ آباد سے ہے۔  ان کو 2017 کے ورلڈ کپ کا بہترین کھلاڑی بھی قرار دیا گیا تھا۔

بلائینڈ کرکٹ ٹیم کے کپتان نثار علی کہتے ہیں کہ انھیں عام کرکٹ کے کھلاڑیوں سے زیادہ محنت کرنی پڑتی ہے

دوسری جانب پاکستان بلائنڈ کرکٹ ٹیم کے کپتان نثار علی کہتے ہیں کہ انھیں عام کرکٹ کے کھلاڑیوں سے زیادہ محنت کرنی پڑتی ہے۔

وہ یاد کرتے ہیں کہ ان کی 2006 میں پرویز مشرف سے ملاقات ہوئی جس کے بعد ان کی مداخلت پر کرکٹ بورڈ کا  آئین تبدیل ہوا اور پاکستان بلائنڈ کرکٹ کونسل کو پاکستان کرکٹ بورڈ کا ممبر بنایا گیا۔ اس سے انھیں گرانٹ ملنا شروع ہوئی۔

سید سلطان شاہ کے مطابق اب تک پاکستان بلائنڈ کرکٹ ٹیم نے دیگر ممالک کے ساتھ 17 دو طرفہ سیزیز کھیلی ہیں جن میں سے 15 میں پاکستان فاتح رہا ہے۔

’یہاں پر ہر ایک کھلاڑی کی محنت اور جدوجہد کی کہانی ہے۔ ہر کھلاڑی ڈومیسٹک کرکٹ کا ہیرو ہوتا ہے۔ قومی ٹیم میں شامل ہونے والا کھلاڑی جب ٹیم میں شامل ہوتا ہے تو اس وقت وہ جسمانی، ذہنی اور صلاحیتوں کے حوالے سے اتنا مضبوط ہوجاتا ہے کہ وہ بڑی بڑی ٹیموں کا مقابلہ آسانی سے کرتا ہے۔‘


Summary: فیفا ویمنز ورلڈ کپ کی ٹرافی جیتنے کے بعد ہسپانوی فٹبال ٹیم کی کھلاڑی جینی ہرموسو کے ہونٹوں پر بغیر باہمی رضامندی کے بوسہ دینے پر سپین کی 80 سے زائد خواتین کھلاڑیوں نے فٹبال فیڈریشن کے صدر لوئس روبیلز کو ان کے عہدے سے ہٹائے جانے تک بائیکاٹ کا اعلان کر دیا ہے۔

’بغیر اجازت‘ بوسہ لینے کے تنازع پر ہسپانوی خواتین کھلاڑیوں کا بائیکاٹ

گذشتہ اتوار کو کھیلے گئے ویمنز ورلڈ کپ فائنل میں سپین کی ویمنز ٹیم نے تاریخ میں پہلی بار ورلڈکپ جیتا جس کے بعد ہونے والی تقریب تقسیم انعامات کے دوران لوئس روبیلز کو ٹیم کی کھلاڑیوں سے بغل گیر ہوتے دیکھا گیا۔

اس موقع پر فیڈریشن کے صدر روبیلز سے جب ٹیم کی کھلاڑی جینی ہرموسو ملنے آئیں تو انھوں نے پہلے انھیں گلے لگایا اور پھر ان کے ہونٹوں پر بوسہ لے لیا۔

جینی ہرموسو نے کہا ہے کہ صدر نے بوسہ لینے سے قبل ان کی مرضی نہیں معلوم کی، جس کے بعد اب 81 ایسی کھلاڑی سامنے آئی ہیں، جنھوں نے کہا ہے کہ جب تک فیڈریشن کے صدر کو ان کے عہدے سے نہیں ہٹایا جاتا وہ ملک کی فٹ بال ٹیم کے لیے نہیں کھیلیں گی۔

سپین کی حکومت نے فٹبال فیڈریشن کے 46 برس کے صدر کو معطل کرنے کے لیے قانونی عمل کا آغاز کر دیا ہے۔ فیفا نے بھی انضباطی کارروائی شروع کرنے کا اعلان کیا ہے۔

جینی ہرموسو نے سوشل میڈیا پر ایک تفصیلی بیان شیئر کیا ہے۔ انھوں نے فیڈریشن کے صدر کے اس بیان کی تردید کرتے ہوئے کہا کہ ایسی کوئی گفتگو سرے سے ہوئی ہی نہیں تھی۔

ہسپانوی فٹبال فیڈریشن کے صدر روبیلز کی اس حرکت پر سوشل میڈیا پر ان پر کافی تنقید کی گئی۔

سپین کے وزیر کھیل میکیل اسیٹا نے سرکاری ریڈیو سے بات کرتے ہوئے کہا کہ روبیلز کی جانب سے ہرموسو کا بوسہ لینا ’ناقابل قبول‘ تھا۔ انھوں نے مزید کہا کہ ’سب سے پہلے روبیلز کو وضاحت اور معافی مانگنی ہے اور یہ ہی معقول اور منطقی عمل ہے۔‘

خاتون کھلاڑی جینی ہرموسو کی جانب سے بوسے کو ناپسند کرنے کے ابتدائی بیان کے بعد ہسپانوی فٹ بال فیڈریشن کی طرف سے جاری کردہ ایک بیان میں ان کا کہنا تھا کہ یہ لمحہ ’محبت و شفقت کا فطری ردعمل‘ تھا۔

31 سالہ خاتون کھلاڑی کا کہنا تھا کہ ’ یہ ورلڈ کپ جیتنے کی خوشی کی وجہ سے یہ مکمل طور پر ایک بے ساختہ باہمی ردعمل تھا۔‘

میچ کے بعد آن لائن گردش کرنے والی فوٹیج میں روبیلز جو سٹیڈیم کے وی آئی پی ایریا میں فیفا کے صدر گیانی انفینٹینو اور سپین کی ملکہ لیٹزیا کے قریب بیٹھے تھے، کو میچ کی اختتامی سیٹی بجنے کے بعد جشن مناتے ہوئے اپنے عضو تناسل کے قریبی حصے کو بھی چھوتے دیکھا جا سکتا ہے۔


Summary: پاکستان نے سیریز کے دوسرے میچ میں افغانستان کو ایک کانٹے کے میچ کے بعد ایک وکٹ سے شکست دے دی ہے۔ اس میچ میں کہانی میں سب کچھ تھا، ایک بہترین سنچری، نصف سنچریاں، یکِ بعد دیگرے وکٹیں گرنے کے ساتھ ساتھ متنازع رن آؤٹ اور آخری اوور کا ڈرامہ۔

پاکستان کی آخری اوور میں افغانستان پر فتح: ’شاداب کو رن آؤٹ کر کے نسیم کو دوبارہ غصہ دلا دیا‘

نسیم شاہ اپنا ہیلمٹ، گلوز اور بیٹ پھینکتے ہیں اور پاکستان کو آخری اوور میں ایک سنسنی خیز میچ جتوانے کے بعد گراؤنڈ میں خوشی اور غصے کے ملے جلے جذبات کے ساتھ دوڑنے لگتے ہیں۔

یہ ایک برس قبل ایشیا کپ میں پاکستان اور افغانستان کے درمیان کھیلے جانے والے ٹی ٹوئنٹی میچ کی کہانی نہیں بلکہ دونوں ٹیموں کے درمیان سری لنکا میں ہونے والی سیریز کے دوسرے میچ کی روداد ہے۔

پاکستان نے جمعرات کو افغانستان کو ایک کانٹے کے مقابلے کے بعد ایک وکٹ سے شکست دے دی ہے۔ اس ون ڈے میچ کی کہانی میں سب کچھ تھا، ایک بہترین سنچری، نصف سنچریاں، یکے بعد دیگرے وکٹیں گرنے کے ساتھ ساتھ ’متنازع‘ رن آؤٹ اور آخری اوور کا ڈرامہ۔

تاہم اس میچ کی کہانی میں نسیم شاہ اپنی بیٹنگ کے باعث ایک بار پھر سب کو حیران کر گئے اور آخری اوور میں جب پاکستان کو جیتنے کے لیے 11 رنز درکار تھے اور شاداب خان نان سٹرائیکر اینڈ پر رن آؤٹ ہو چکے تھے تو نسیم نے دو چوکوں کی مدد سے یہ ہدف میچ کی سیکنڈ لاسٹ گیند پر پورا کر لیا۔

اس کے جواب میں پاکستان نے یہ ہدف اپنی اننگز کے آخری اوور میں حاصل کر لیا۔ ایک موقع پر ایسا محسوس ہو رہا تھا کہ پاکستان یہ ہدف باآسانی حاصل کر لے گا لیکن بابر اعظم کی جانب سے نصف سنچری بنا کر آؤٹ ہوتے ہی پاکستان کا مڈل آرڈر لڑکھڑا گیا اور بات آخری اوور میں گیارہ رنز حاصل کرنے تک پہنچ گئی۔

تاہم جس بارے میں اس وقت سب سے زیادہ بات کی جا رہی ہے وہ شاداب خان کا رن آؤٹ اور نسیم شاہ کی ایک مرتبہ پھر آخری اوور میں عمدہ بیٹنگ ہیں۔ پہلے شاداب خان کے رن آؤٹ کے بارے میں بات کرتے ہیں جو میچ کے انتہائی نازک موقع پر کیا گیا۔

ایک مرتبہ ایسا ایک سائیڈ میچ کے دوران جبکہ دوسری مرتبہ دونوں ٹیموں کے درمیان کھیلے گئے ایک ٹیسٹ میچ میں کیا گیا تھا۔ اس وقت آسٹریلین میڈیا نے اس طریقے سے رن آؤٹ کرنے کے انداز کو ’منکڈنگ‘ کا نام دیا تھا اور اسے تنقید کا نشانہ بنایا گیا تھا۔

تاہم میچ کے 40ویں اوور میں پاکستان کو پہلی کامیابی سپن بولر اسامہ میر نے دلوائی، افتخار احمد نے اسامہ میر کی گیند پر اوپنر ابراھیم زردان کو کیچ آؤٹ کیا، انھوں نے دو چھکوں اور چھ چوکوں کی مدد سے 101 گیندوں کا سامنا کیا اور 80 رنز بنائے۔

اب تو شائقین کی دلچسپی کا یہ عالم ہے کہ پاکستان کے روایتی حریف ایک انڈین صارف نے لکھا کہ ’میں چنئی میں پاکستان اور افغانستان کا میچ دیکھنے ضرور جاؤں گی، کیونکہ یہ کانٹے کا مقابلہ ہو گا۔‘


Summary: پوری افغانستان ٹیم میں سے صرف دو بلے باز 10 رنز کے ہندے کو عبور کر سکے۔ رحمان اللہ گرباز 18 رنز بنا کر سرفہرست رہے جبکہ عظمت اللہ عمرزئی 16 رنز بنا کر ریٹائرڈ ہرٹ ہوئے۔ افغانستان کے چار بلے باز بغیر کوئی رن بنائے آؤٹ ہوئے۔

امام الحق 61, افغانستان 59: ’انڈیا والو! کیا آپ نے ہمارے فاسٹ بولرز کو دیکھا آج؟‘

سری لنکا کے شہر ہمبنٹوٹا میں کھیلے گئے پہلے میچ میں پاکستان نے ٹاس جیت کر پہلے بیٹنگ کا فیصلہ کیا تاہم اننگز کے ابتدا ہی سے پاکستانی بلے باز افغانستان کے بولرز کے ہاتھوں مشکلات کا شکار رہے اور پاکستان کی پوری ٹیم 48ویں اوور میں 201 رنز بنا کر آؤٹ ہوئی۔

تاہم افغانستان یہ آسان ہدف بھی حاصل نہیں کر سکا اور پاکستانی بولرز کی انتہائی نپی تلی اور عمدہ بولنگ کی بدولت افغانستان کی پوری ٹیم 20ویں اوور میں فقط 59 رنز پر آؤٹ ہو گئی۔

میچ کی خاص بات حارث رؤف کی تباہ کن بولنگ تھی، انھوں نے 6.2 اوورز میں صرف 18 رنز دے کر پانچ کھلاڑوں کو آؤٹ کیا۔ شاہین شاہ آفریدی نے دو جبکہ شاداب خان اور نسیم شاہ نے ایک، ایک کھلاڑی کو آؤٹ کیا۔

پاکستان کی جانب سے دیے گئے 202 رنز کے ہدف کے تعاقب میں افغانستان کی پہلی وکٹ تیسری اوور میں تین کے مجموعی سکور پر گری جب ابراہیم زردان بغیر کوئی رن بنائے شاہین شاہ آفریدی کا شکار بنے۔ اسی اوور کی اگلی ہی گیند پر شاہین شاہ آفریدی نے رحمت شاہ کو بھی پویلین کی راہ دکھا دی۔ رحمت بھی بغیر کوئی رن بنائے آؤٹ ہوئے۔

اس کے بعد افغانستان کی وکٹیں گرنے کا سلسلہ تسلسل سے جاری رہا اور کوئی افغان بلے باز کریز پر جم کر کھڑا نہ ہو سکا۔

اننگز کے چوتھے اوور میں حشمت اللہ شہیدی بھی نسیم شاہ کی گیند کا شکار بنے۔ شہیدی بھی بغیر کوئی رن بنائے آؤٹ ہوئے۔

حارث رؤف کی جانب سے کروائے گئے آٹھویں اوور میں اکرام علیخیل فقط چار رنز بنا کر وکٹ کے پیچھے محمد رضوان کو کیچ دے بیٹھے۔ رحمان اللہ گرباز 18 رنز، محمد بنی سات، راشد خان صفر، عبدل الرحمان دو جبکہ مجیب الرحمان چار رنز بنا کر آؤٹ ہوئے۔

پاکستان کی تیسری وکٹ 40 رنز پر اس وقت گری جب محمد رضوان 21 رنز بنا کر مجیب الرحمان کی گیند پر ایل بی ڈبلیو ہوئے۔ ان کے بعد آنے والے آغا سلمان صرف 7 رنز بنا پائے۔ تاہم اس کے بعد صورتحال میں تھوڑی بہتری آئی اور امام الحق اور افتخار احمد نے 50 رنز کی شراکت داری کی جس کے بعد

112 رنز کے مجموعی سکور پر افتخار 30 رنز بنا کر آؤٹ ہوئے۔ اس کے بعد امام الحق اور شاداب خان کے درمیان 40 رنز کی پارٹنرشپ بنی۔

پاکستان کی جانب سے سب سے زیادہ 61 رنز امام الحق نے بنائے جبکہ شاداب خان 39 اور افتخار احمد 30 رنز بنا کر آؤٹ ہوئے۔


Summary: کارمونا کو ان کے والد کی موت کی خبر ملنے کے بعد انھوں نے اپنے سوشل میڈیا اکاؤنٹ پر لکھا کہ ’میں جانتی ہوں کہ آج رات آپ مجھے دیکھ رہے تھے اور آپ کو مجھ پر فخر ہے۔ آپ کی روح پرسکون رہے ڈیڈ۔‘

سپین کی خواتین فٹبال ٹیم کی کپتان جنھیں ورلڈکپ فائنل میں فتح کے بعد والد کی موت کی خبر دی گئی

جب وہ خواتین ورلڈکپ جیتنے پر خوشی سے پھولے نہیں سما رہی تھی تبھی انھیں یہ خبر دی گئی کہ ان کے والد کی وفات ہو گئی ہے۔

خبر رساں ایجنسی روئٹرز کے مطابق اولگا کے والد ایک عرصے سے بیمار تھے اور جمعے کو ان کی موت ہوئی تھی۔

کارمونا کو ان کے والد کی موت کی خبر ملنے کے بعد انھوں نے اپنے سوشل میڈیا اکاؤنٹ پر لکھا کہ ’میں جانتی ہوں کہ آج رات آپ (والد) مجھے دیکھ رہے تھے اور آپ کو مجھ پر فخر ہے۔ آپ کی روح پُرسکون رہے ڈیڈ۔‘

انھوں نے اپنے والد سے متعلق تعزیتی پیغام کے ساتھ جیت کے میڈل کو چومتے ہوئے اپنی تصویر بھی شیئر کی۔

انھوں نے اپنے والد کو یاد کرتے ہوئے مزید لکھا کہ ’مجھے علم نہیں تھا کہ کھیل شروع ہونے سے قبل ہی میرا ستارہ چمک رہا تھا۔ میں جانتی ہوں کہ کچھ منفرد حاصل کرنے کا حوصلہ اور ہمت مجھے آپ نے ہی دی ہے۔‘

ہسپانوی فٹ بال ایسوسی ایشن (آر ایف ای ایف) نے سوشل میڈیا پر لکھا کہ ’آر ایف ای ایف کو اولگا کارمونا کے والد کی موت کا اعلان کرنے پر شدید افسوس ہے۔‘

ہسپانوی میڈیا آؤٹ لیٹ ’ریلیوو‘ نے کہا کہ ان کے اہلخانہ اور دوستوں نے انھیں والد کی وفات سے متعلق نہ بتانے کا فیصلہ کیا تھا تاکہ وہ فائنل پر توجہ مرکوز رکھ سکیں، ان کی والدہ اور بھائی سنیچر کے روز میچ میں ان کی حمایت کے لیے آسٹریلیا پہنچے تھے۔‘

ان کے فٹبال کلب ریئل میڈرڈ نے بھی ان کے والد کی وفات پر ’اولگا، ان کے اہلخانہ اور ان کے تمام چاہنے والوں سے تعزیت اور پیار کا اظہار کیا ہے۔‘

قسمت کی ستم ظریقی دیکھیے کہ اولگا جنھوں نے ورلڈکپ فائنل میں میچ کا واحد گول کر کے سپین کو فتح دلوائی، انھوں نے اس گول کو اپنی ایک دوست کی والدہ کے نام کیا تھا جن کا حال ہی میں انتقال ہوا تھا۔ اور وہ اس وقت خود اپنے والد کی موت سے بے خبر تھیں۔

ان کے مداح بھی سوشل میڈیا پر اس بارے میں بات کرتے ہوئے اس ستم ظریفی کا ذکر کرتے دکھائی دیتے ہیں۔

ان کے ایک مداح نے لکھا کہ ’اولگا کارمونا کے آج کے میچ کے بعد کے انٹرویو کا ترجمہ کیا جہاں انھوں نے اپنا گول اپنی بہترین دوست کی والدہ کے نام کیا جو حال ہی میں انتقال کر گئی تھی اور اب ان کے والد بھی اسی دن نہیں رہے جس دن انھوں نے سپین کے لیے ورلڈ کپ جیتا۔ زندگی کتنی ظالم ہے۔‘

ان کے ایک اور مداح نے لکھا ’ اولگا کارمونا کے والد سنیچر کی رات انتقال کر گئے۔ ایسا لگتا ہے کہ خاندان نے فائنل تک انھیں نہ بتانے کا فیصلہ کیا ہے۔ ان کے والد اپنی بیٹی کو ورلڈ کپ جیتنے والا گول کرتے ہوئے کبھی نہیں دیکھ سکے۔‘


Summary: ان انڈین اور پاکستانی مالکان کی دوستی اور کاروباری شراکت کی کہانی دو، چار سال نہیں بلکہ اس صدی کے آغاز سے شروع ہوتی ہے۔

نیو یارک واریئرز: انڈیا اور پاکستان کے پنجابی جو امریکہ میں ٹی 10 لیگ کی ٹیم کے مالک ہیں

ماسٹر لیگ میں چھ ٹیموں کے مالکان کا تعلق امریکہ، بنگلہ دیش اور انڈیا سے ہے۔ نیو یارک واریئر واحد فرینچائز ہے جس کے  مالکان میں دو انڈین اور دو پاکستانی ہیں۔

ان کا کہنا تھا کہ ’یہ اس دور کی بات ہے جب انڈیا میں ایک سرکاری ملازمت کی جمع پونجھی ہی 1800 ڈالر ہوتی تھی۔ امریکہ میں آیا تو اپنے اخراجات خود برداشت کرنے تھے۔ اس لیے یونیورسٹی کے ساتھ ساتھ دو دو شفٹوں میں کام بھی کرتا تھا۔ میرا خیال ہے کہ اس دور میں، میں 24 گھنٹوں میں سے تین، چار گھنٹے نیند کرتا تھا۔‘

ان کا کہنا تھا کہ ’ہم نے وقت کے ساتھ پراپرٹی، ریسٹورنٹ، سٹورز، ہوٹل  اوردیگر کاروبار کرنا شروع کردیے۔ جب ہم نے اکاؤنٹس کی کمپنی شروع کی تھی تو اس میں ہمارے پاس صرف دو کا سٹاف تھا۔ مگر آج ہمارے پاس چار سو لوگوں کا سٹاف ہے جو مختلف امور دیکھ رہا ہے۔ ایسا صرف اس صورت میں ممکن ہوا کہ ہم نے کچھ اصول طے کرلیے تھے۔‘

’میرا رابطہ کامران بھائی سے ہوا۔ جب میں ان سے ملا تو دیکھا کہ یہ ایک پاکستانی اور دو انڈین مل کر شاندار کاروبارکر رہے ہیں۔ دوسری اہم بات یہ ہے کہ ان تینوں نے مجھے میرے کام کے حوالے سے بہت اچھی رہنمائی دی۔‘

’ہماری عادتیں، رہن سہن کا طریقہ ملتا جلتا ہے۔ اس کے ساتھ جب فیصلہ کر لیا جائے کہ مذہب اور ملک کوئی بھی ہو انسانیت کو مقدم رکھنا ہے۔ ایک دوسرے کا خیال رکھنا، ایک دوسرے کے لیے قربانی دینی ہے تو پھر چیزیں اسی طرح آگے بڑھتی ہیں جس طرح ہم چاروں کی دوستی اور کاروبار آگے بڑھا ہے۔ لوگ ہم چاروں کی دوستی اور کاروبار پر رشک کرتے ہیں۔‘

ان کا کہنا تھا کہ ’ہمارے ریسٹورنٹس میں دہلی کے بٹر چکن کی کڑائی اور گوجرانوالہ کے کھانے دونوں ملتے ہیں۔ اسی طرح ہماری بھی زندگی چل رہی ہے۔ جو اب ایک دوسرے کے بغیر مکمل نہیں ہے۔‘

’دیکھیں انڈین پریمیئر لیگ میں پاکستانی کھلاڑیوں کو موقع نہیں دیا جاتا اور پاکستان سپر لیگ میں انڈین کھلاڑیوں کو۔ یہ دونوں کرکٹ کی دنیا کے بڑے ٹورنامنٹ ہیں۔ اگر دونوں ایونٹس میں دونوں ممالک کے کھلاڑیوں کو موقع ملے تو یہ دونوں اس سے بھی بڑے ہو سکتے ہیں اور دونوں ممالک میں کرکٹ کا مزید ٹیلنٹ بھی ابھر سکتا ہے۔‘


Summary: اطلاعات کے مطابق انھیں الہلال فٹبال کلب میں کھیلنے کے لیے سالانہ 150 ملین یوروز ملیں گے۔ انھوں نے دو سال کا معاہدہ کیا ہے لہٰذا یہ پی ایس جی کے مقابلے چھ گنا بڑی رقم ہے۔ تو اب نیمار کا مستقبل کیا ہو گا؟

کیا سعودی کلب جانے سے نیمار کا فٹبال کریئر داؤ پر لگ گیا ہے؟

چھ سال قبل برازیل کے لیجنڈ فٹبالر نیمار نے بارسیلونا چھوڑ کر فرانسیسی کلب پیرس سینٹ جرمین (پی ایس جی) میں شمولیت کے لیے ریکارڈ 200 ملین پاؤنڈز کا معاہدہ کیا تھا۔

نیمار نے پی ایس جی کے لیے 173 میچز کھیلے اور انھوں نے 13 ٹرافیاں جیتنے میں نمایاں کردار ادا کیا جس میں پانچ لیگ ون ٹائٹل شامل ہیں۔

مگر یہ کلب نیمار کو یورپ کا سب سے بڑا ٹائٹل ’چیمپئنز لیگ‘ جیتنے کے لیے لایا تھا۔ مگر وہ اس میں کامیابی نہ دلا سکے۔ پی ایس جی 2020 میں ان کی موجودگی میں فائنل تک پہنچ سکا تھا۔

’نیمار شاید اسے عارضی الوداع کہیں اور ضروری نہیں کہ وہ دوبارہ پی ایس جی میں شمولیت اختیار کریں۔ وہ شاید دو سال بعد دوبارہ یورپ آئیں کیونکہ اس وقت یہ جاننا مشکل ہے کہ ان کے پاس کیا آپشنز تھے۔‘

نیمار نے اپنے کریئر کا آغاز اپنے آبائی ملک برازیل میں کیا۔ انھوں نے 17 سال کی عمر میں سینٹوس کے ساتھ اپنا پہلا پیشہ ورانہ معاہدہ کیا۔

بارسیلونا کے لیے 186 میچوں میں 105 گولز کرنے کے بعد نیمار نے اس ٹیم کو چھوڑ کر پی ایس جی میں شمولیت کا اعلان کیا تو عالمی فٹبال میں ہلچل مچ گئی۔ انھیں 2017 میں اس کے بدلے 200 ملین پاونڈز کی بڑی ڈیل آفر کی گئی تھی۔

2017 میں اپنے ڈیبیو پر انھوں نے ایک گول کیا اور دوسرے گول میں اسسٹ کیا۔ وہ کلیان ماپے اور ایڈنسن کوانی کے ساتھ جارحانہ کھیل پیش کرتے تھے۔ نیمار نے لیگ ون، فرنچ کپ اور لیگ کپ میں پی ایس جی کی فتوحات کے دوران 30 میچوں میں 28 گول کیے۔

پی ایس جی کے ساتھ دو سال گزارنے کے بعد نیمار کو بارے میں یہ قیاس آرائیاں شروع ہوگئیں کہ وہ دوبارہ بارسیلونا میں شمولیت اختیار کر سکتے ہیں۔

اگست 2021 کے دوران بارسیلونا میں نیمار کے سابق ساتھی میسی نے بھی پی ایس جی میں شمولیت اختیار کی۔

تاہم نیمار کے لیے یہ مایوس کن سال رہا، وہ تمام مقابلوں میں صرف 13 گول کر سکے۔ یہ یورپ آنے کے بعد سے ان کا سب سے بُرا سیزن رہا۔

فروری کے میچ میں انھوں نے پی ایس جی کے لیے اپنا آخری میچ کھیلا۔

آج بھی برازیل میں شائقین نیمار کے ساتھ امیدیں جوڑے ہوئے ہیں۔ انھوں نے اب تک ورلڈ کپ میں برازیل کو کامیابی نہیں دلائی ہے۔

وکری نے کہا کہ اگر وہ دوبارہ فٹبال نہ بھی کھیلیں تو ان کی موجودہ کامیابیوں کو نظر انداز نہیں کیا جاسکتا۔ ’چاہے وہ سعودی عرب میں رہیں، کسی بڑے یورپی کلب میں یا اگلے ورلڈ کپ میں، ان کے لیے کئی عظیم لمحات باقی ہیں۔‘


Summary: کئی دنوں سے سوشل میڈیا پر کی جانے والی کے بعد گذشتہ رات گئے پاکستان کرکٹ بورڈ نے ملک میں کرکٹ کی تاریخ کے حوالے سے بنائی گئی نئی ویڈیو ریلیز کی ہے جس میں بالآخر سابق کپتان عمران خان کو شامل کیا گیا ہے۔

پی سی بی کی ویڈیو میں عمران خان شامل، وسیم اکرم غائب: ’خان صاحب نے اٹک جیل سے سافٹ ویئر اپ ڈیٹ کر دیا‘

کئی دنوں سے سوشل میڈیا پر کی جانے والی تنقید کے بعد گذشتہ رات پاکستان کرکٹ بورڈ نے ملک میں کرکٹ کی تاریخ کے حوالے سے بنائی گئی نئی ویڈیو ریلیز کی ہے جس میں بالآخر سابق کپتان عمران خان کو شامل کیا گیا ہے۔

پی سی بی کو رواں ہفتے 14 اگست کے روز جاری کی گئی ویڈیو میں عمران خان کی عدم موجودگی پر دنیا بھر سے کرکٹرز، صحافیوں اور مداحوں کی جانب سے شدید تنقید کا سامنا کرنا پڑا تھا جس کے بعد اب ایک نیا ویڈیو پرومو جاری کیا گیا ہے جسے انڈیا میں ہونے والے کرکٹ ورلڈ کپ 2023 سے قبل ایک تشہیری مہم کا حصہ قرار دیا جا رہا ہے۔

پی سی بی نے ویڈیو شیئر کرتے ہوئے لکھا ہے کہ ’اس سے قبل پوسٹ کی گئی ویڈیو کے دورانیے کے باعث اسے چھوٹا کیا گیا تھا جس کے باعث اس میں کچھ اہم کلپس نکل گئے تھے، تاہم اب اس میں تصحیح کر دی گئی ہے اور یہ ویڈیو کا مکمل ورژن ہے۔‘

پی سی بی کی جانب سے 14 اگست کو سوشل میڈیا پر شیئر کی گئی میں پاکستان کرکٹ کے یادگار مواقعوں کی جھلک دکھائی گئی تھی۔ عمران خان کی عدم موجودگی کے علاوہ ویڈیو میں خواتین کرکٹ ٹیم کی فتوحات کا بھی ذکر نہیں تھا اور نہ ہی اس میں پاکستان کی ٹیسٹ رینکنگ میں نمبر ون آنے کے حوالے سے بات کی گئی تھی۔

اس پر سابق کپتان وسیم اکرم کی جانب سے بھی شدید تنقید کی گئی تھی تاہم ان کے علاوہ بھی اکثر کرکٹرز نے اس بارے میں تنقید کی تھی۔ گذشتہ پرومو ویڈیو میں وسیم اکرم کی جھلک دیکھی جا سکتی تھی تاہم اس ویڈیو میں انھیں مکمل طور پر نظر انداز کیا گیا ہے۔

اسی طرح اب کی بار پاکستان ویمنز ٹیم کی ایشین گیمز میں فتح اور آلراؤنڈر ندا ڈار کا ٹی ٹوئنٹی میچوں میں 100 وکٹیں حاصل کرنے والی پہلی پاکستانی کھلاڑی بننے کا ریکارڈ بھی شامل کیا گیا ہے۔ اب کی بار ویڈیو میں مصباح الحق کو ٹیسٹ میس حاصل کرتے ہوئے بھی دیکھا جا سکتا ہے۔

سوشل میڈیا پر شدید تنقید کے بعد پی سی بی کی جانب سے عمران خان، خواتین کرکٹ ٹیم اور دیگر اہم لمحات کو شامل کیے جانے پر سوشل میڈیا صارفین خاصے خوش دکھائی دیے۔

اس کے علاوہ بھی کچھ لوگوں نے پی سی بی کی ویڈیو میں غلطیاں نکالی ہیں۔ ایک صارف نے لکھا کہ اس ویڈیو میں وسیم اکرم کو بالکل نظر انداز کیا گیا اور حنیف محمد کی جو تصویر استعمال کی گئی ہے وہ اس میچ کی نہیں جس میں انھوں نے 337 بنائے تھے۔

ایک صارف نے پی سی بی کی جانب سے ویڈیو کے چھوٹے ورژن کے باعث اس میں اہم کلپس کی غیر موجودگی کو ایک بہانہ قرار دیتے ہوئے کہا کہ یہ مضحکہ خیز بات ہے اور پی سی بی ایک ویریفائڈ اکاؤنٹ ہے جس پر طویل ویڈیوز اپ لوڈ کی جا سکتی ہیں۔


Summary: 14 اگست کے موقع پر جب یہ ویڈیو سوشل میڈیا پر پاکستان کرکٹ بورڈ کی جانب سے شئیر کی گئی تو اس میں سنہ 1992 میں پاکستان کے لیے واحد کرکٹ ورلڈ کپ جیتنے والے کپتان عمران خان کی غیر موجودگی کی وجہ سے شدید ردعمل سامنے آیا۔

کرکٹ کی تاریخ پر پی سی بی کی ویڈیو سے عمران خان غائب: ’کیا آپ کھیل کو بھی منقسم کرنا چاہتے ہیں؟‘

پاکستان کے 76ویں یوم آزادی کے موقع پر پاکستان کرکٹ بورڈ کی جانب سے سماجی رابطوں کی ویب سائٹ ’ایکس‘ پر ایک ویڈیو شیئر کی گئی ہے جس میں سنہ 1952 سے لے کر موجودہ وقت تک کے کرکٹ سے متعلق تاریخی اور اہم واقعات کے مناظر ویڈیو اور تصاویر کی صورت میں دکھائے گئے ہیں۔

پی سی بی کی جانب سے شئیر کی جانے والی اس ویڈیو کا آغاز بانی پاکستان محمد علی جناح کے ایک قول سے ہوتا ہے۔ آگے چل کر اس ویڈیو میں سنہ 1952 اور سنہ 1958 میں پاکستانی کرکٹ ٹیم کے کچھ یادگار لمحات دکھائے گئے ہیں۔

پی سی بی کی اس ویڈیو میں سنہ 1986 کے جاوید میانداد کے شارجہ کے تاریخی چھکے سے لے کر سنہ 1992 کے ورلڈ کپ اور پھر سنہ 2000 اور 2012 کے ایشیا کپ جیتنے، سنہ 2009 میں ٹی ٹوئنٹی ورلڈ کپ جیتنے اور پاکستان کے موجودہ کپتان بابر اعظم کی کامیابیوں کا ذکر اور مناظر تو موجود ہیں مگر سنہ 1992 میں پاکستان کے لیے تاریخ کا پہلا ورلڈ کپ جیتنے والی ٹیم کے کپتان عمران خان کا ذکر نہیں ملتا۔

بانوے کے ورلڈ کپ کے حوالے سے ویڈیو میں نو تصاویر کا استعمال کیا گیا ہے جن میں پاکستانی ٹیم کے ارکان کو خوشیاں مناتے اور ٹرافی پکڑے دکھایا گیا ہے۔ ان تصاویر میں لگ بھگ وہ تمام پلیئرز موجود ہیں جو 1992 میں پاکستانی ٹیم کا حصہ تھے ماسوائے عمران خان کے جن کی تصویری جھلک کہیں دیکھنے کو نہیں ملتی۔

تاہم اس ویڈیو کے تھمب نیل (ویڈیو کی تعارفی تصویر) میں دیگر چھ کھلاڑیوں کے ساتھ عمران خان کی تصویر بھی موجود ہے جس میں وہ 1992 کا ورلڈ کپ تھامے ہوئے ہیں۔

پاکستان کرکٹ بورڈ کی اس ویڈیو میں عمران خان کی غیر موجودگی نے چند پاکستانی کرکٹ فینز کو ’مایوس‘ کیا، جس کا اظہار انھوں نے سوشل میڈیا پر بھی کیا۔

بی بی سی نے پاکستان کرکٹ بورڈ کا اس معاملے پر مؤقف جاننے کے لیے چیئرمین پی سی بی مینیجمنٹ کمیٹی زکا اشرف اور پی سی بی میڈیا ڈیپارٹمنٹ سے رابطہ کیا، تاہم کوئی جواب موصول نہیں ہوا۔

اسی معاملے پر بات کرتے ہوئے جواد احمد نامی ایک اور صارف نے لکھا کہ ’پی سی بی کو اس پر ندامت ہونی چاہیے، ورلڈ کپ چیمپئن بننے کا خواب عمران خان نے دیکھا اور یہ ان کا دیرینہ وژن تھا۔ سنہ 1992 کی کرکٹ ٹیم کے سکواڈ کے ہر ایک کھلاڑی نے گواہی دی اور اعتراف کیا کہ عمران خان نے انھیں اپنی صلاحیتوں پر یقین دلانے میں مدد کی۔‘


Summary: سوشل میڈیا پر انڈین ٹیم اور خاص کر کے کپتان ہاردک پانڈیا اور کوچ راہل ڈریوڈ کو تنقید کا نشانہ بنایا جا رہا ہے۔ شائقین کا کہنا ہے کہ اگرچہ ٹیم میں روہت شرما اور وراٹ کوہلی نہیں تھے تاہم انڈیا کی نوجوان ٹیم سے اس سے کہیں زیادہ بہتر کی امید تھی۔

انڈیا کو سات سال میں پہلی بار ٹی 20 سیریز میں ویسٹ انڈیز سے شکست: ’ہاردک پانڈیا انڈین ٹیم کے لیے کپتان میٹیريل نہیں‘

پہلے دونوں مقابلے ویسٹ انڈیز نے جیتے تھے اس کے بعد تیسرے اور چوتھے میچ میں انڈیا کو کامیابی حاصل ہوئی  جبکہ اتوار کی شب کھیلا جانے والا فیصلہ کن میچ ویسٹ انڈیز نے آٹھ وکٹوں سے جیت لیا۔

خیال رہے کہ ویسٹ انڈیز ٹیم ان دنوں کرکٹ میں انتہائی پستی کے دور سے گزر رہی ہے اور اس بار وہ ورلڈ کپ کے لیے کوالیفائی بھی نہیں کر سکی۔

میچ کے بعد انڈین کرکٹ ٹیم کے کپتان ہاردک پانڈیا نے کہا کہ ’یہ تمام ایسی گیمز ہیں جن سے ہمیں سیکھنا ہوتا ہے۔ ایک سیریز ادھر یا ادھر ہو جائے تو بہت زیادہ فرق نہیں پڑتا۔ ابھی ورلڈ کپ آنے والا ہے اور بعض اوقات ہارنا اچھا ہوتا ہے۔ آپ کو سیکھنے کے لیے بہت کچھ ملتا ہے۔‘

ایک وقت میں ایسا بھی لگ رہا تھا کہ انڈیا 200 تک کا ہدف دے گا لیکن بعد میں آنے والے کھلاڑی کچھ زیادہ نہ کر پائے اور وکٹیں مسلسل گرتی رہیں۔

انڈین مداحوں نے ویسٹ انڈیز کی ٹیم کے ہاتھوں انڈیا کی شکست کا ذمہ دار کپتان ہاردک پانڈیا کو قرار دیا۔

ایک صارف نے لکھا کہ ’بچے راہل ڈریوڈ پر ویسٹ انڈیز میں ٹیم انڈیا کے ساتھ حد سے زیادہ تجربہ کرنے پر تنقید کریں گے لیکن صرف سچے کرکٹ شائقین ہی اس حقیقت کو سمجھیں گے کہ انھوں نے یہ ثابت کرنے میں بڑا کردار ادا کیا کہ ہاردک پانڈیا ٹیم انڈیا کے لیے کپتان کا میٹیريل نہیں اور اس طرح انھوں نے ہمیں مستقبل میں کئی بڑے ٹورنامنٹ ہارنے سے بچایا۔‘

بہت سے صارفین ہاردک پانڈیا کو ان کے بیان کے لیے تنقید کا نشانہ بنا رہے ہیں۔

پریانشو نامی ایک صارف نے راہل ڈریوڈ کو تنقید کا نشانہ بناتے ہوئے لکھا کہ ’ان کے کوچ رہتے ہوئے انڈیا ٹیسٹ چیمپیئن شپ کا فائنل ہاری۔ ٹی 20 ورلڈ کپ کا سیمی فائنل ہاری۔ ایشیا کپ میں ہاری۔ بنگلہ دیش کے خلاف ون ڈے سیریز ہاری۔ آسٹریلیا کے خلاف اپنے ملک میں ون ڈے سیریز گنوائی۔ ویسٹ انڈیز کے خلاف ٹی 20 سیریز میں ہاری اور پہلی بار سری لنکا کے خلاف ٹی 20 سیریز ہاری۔‘

سپر کنگ نامی صارف نے لکھا کہ ’لوگوں کا خيال تھا کہ انڈیا ہاردک پانڈیا کی قیادت میں ورلڈ کپ جیتے گا اور یہ شخص ویسٹ انڈیز کے خلاف سیریز ہار رہا ہے۔‘

ہاردک پانڈیا کو جہاں سیریز میں بولنگ اور بیٹنگ کے لیے تنقید کا نشانہ بنایا جا رہا ہے تو وہیں ان کے بولنگ میں تبدیلی کے فیصلہ کو بھی پسند نہیں کیا گیا۔


Summary: دنیا کے معروف ترین فٹبالروں میں سے ایک کرسٹیانو رونالڈو کا سوشل میڈیا پر ٹرینڈ کرنا کوئی نئی بات نہیں اور ان کے مداح انھیں ہمیشہ 'گوٹ' یعنی گریٹسٹ آف آل ٹائم کھلاڑی سمجھتے ہیں۔

شاہ سلمان کلب کپ: ’النصر نے کبھی یہ کپ نہیں جیتا تھا اور پھر رونالڈو ٹیم میں آئے‘

دنیا کے معروف ترین فٹبالروں میں سے ایک کرسٹیانو رونالڈو کا سوشل میڈیا پر ٹرینڈ کرنا کوئی نئی بات نہیں اور ان کے مداح انھیں ہمیشہ ’گوٹ‘ یعنی گریٹسٹ آف آل ٹائم کھلاڑی سمجھتے ہیں۔

کھیل ایکسٹرا ٹائم میں چلا گیا اور پھر 98 ویں منٹ میں رونالڈو کے ہیڈر نے الہلال کے گول کیپر الاویس کو چکمہ دے دیا اور اس طرح رونالڈو نے نہ صرف النصر کو پہلی بار اس ٹورنا منٹ کا فاتح بننے میں مدد دی بلکہ وہ اس ٹورنامنٹ میں سب سے زیادہ گول سکور کرنے والے کھلاڑی بھی رہے اور انھیں گولڈن بوٹ کے ایوارڈ سے نوازا گيا۔

رونالڈو نے چار مختلف تصاویر کے ساتھ اس جیت پر ٹویٹ کرتے ہوئے لکھا کہ ’پہلی بار یہ اہم ٹرافی جیتنے پر ٹیم کی مدد کرنے پر مجھے بے حد فخر ہے! کلب میں ان تمام لوگوں کا شکریہ جو اس عظیم کامیابی میں شامل تھے اور میرے خاندان اور دوستوں کا ہمیشہ میرے ساتھ رہنے کے لیے شکریہ! ہمارے پرستاروں کی طرف سے لاجواب حمایت! یہ اتنا ہی آپ کا بھی ہے!‘

جزیرہ نما عرب میں دنیا کے عظیم کھلاڑیوں کی آمد اور فٹبال کا ورلڈ کپ منعقد کرانے سے جو نیا جوش پیدا ہوا ہے وہ کسی سے پوشیدہ نہیں ہے۔ گذشتہ روز النصر کی جیت کے بعد سوشل میڈیا ایک بار پھر سے رونالڈو کی تعریف میں رطب السان ہے۔

آئی ایم عبدل نامی ایک صارف نے لکھا کہ ’آج کرسٹیانو رونالڈو کا کھیل دیکھ کر میں واضح طور پر کہہ سکتا ہوں کہ جب فٹبال کی بات آتی ہے تو وہ جی او اے ٹی (گوٹ) ہیں۔‘

رونالڈو کو فٹبال ورلڈ کپ کے بعد سعودی عرب کے کلب النصر نے تاریخ کی سب سے بڑی ڈیل کے ساتھ اپنے کلب میں شامل کیا تو ناقدین کا کہنا تھا کہ اب جبکہ یورپ میں ان کے لیے جگہ نہیں ہے تو وہ سعودی عرب کی جانب دیکھ رہے ہیں۔

رونالڈو کو 37 سال کی عمر میں بہت سے لوگوں نے یہ کہنا شروع کر دیا تھا کہ اب ان میں فٹبال نہیں ہے اور سعودی عرب کے کلب کی جانب سے انھیں لیے جانے کو پیسہ لٹانا کہا تھا لیکن گذشتہ روز رونالڈو نے سب کا جواب دے دیا۔

مانچسٹر یونائیٹڈ سے علیحدگی کی بعد یہ کہا جا رہا تھا کہ اب انھیں کوئی بھی ٹیم اس قدر زیادہ رقم کے ساتھ نہیں لے گی۔ لیکن انھیں تاریخ کی سب سے بڑی بولی ملی اور انھوں نے دو سال یعنی سنہ 2025 تک لیے معاہدہ کیا جس کی رو سے انھیں روزانہ کے تقریباً ساڑھے پانچ لاکھ یورو ملیں گے۔

جبکہ بہت سے صارفین سنہ 2023 کے سرفہرست گول کرنے والوں کی فہرست بھی پیش کر رہے ہیں جس میں کرسٹیانو رونالڈو رواں سال 25 گول کے ساتھ دوسرے نمبر پر ہیں۔


Summary: ناروے کی کوہ پیما کرسٹین ہریلا نے ان الزامات کی تردید کی ہے کہ ان کی ٹیم نے دنیا کی دوسری بلند ترین چوٹی کے ٹو کو سر کرنے کی مہم کے دوران ایک زخمی پورٹر کو نظر انداز کیا جن کی بعد میں موت ہوئی۔

’ہم نے زخمی پورٹر کی مدد کرنے کی کوشش کی تھی‘ کے ٹو سر کرنے والی نارویجن کوہ پیما کی وضاحت

تاہم کرسٹین ہریلا نے بی بی سی کو بتایا کہ انھوں نے اور ان کی ٹیم نے مشکل حالات میں جہاں تک ممکن ہوسکتا ان کی مدد کی تھی۔

نارویجن کوہ پیما کرسٹین کا گروہ اس وقت دنیا کی بلند ترین چوٹیوں کو سب سے تیز رفتار میں سر کرنے کا عالمی ریکارڈ قائم کے لیے کے ٹو کی مہم پر موجود تھا۔

دو کوہ پیماؤں فلپ فلیمگ اور آسٹریا کے ولہم سٹینڈل نے ان مناظر کی تصاویر شائع کی ہیں کہ کیسے لوگ ان کے پاس سے گزر کر کے ٹو سر کرنے کی کوششوں کے لیے جا رہے ہیں۔ یہ غیر واضح ہے کہ یہ تصاویر کس مقام سے اور کس وقت بنائی گئیں۔

یہ کوہ پیما بھی اس دن کے ٹو سر کرنے کے مشن پر موجود تھے مگر انھوں نے خطرناک موسمی حالات اور طوفان کے باعث اپنا مشن منسوخ کر دیا تھا۔ وہ سٹینڈل کی جانب سے کے ٹو سر کرنے کی مہم پر ایک دستاویزی فلم بھی بنا رہے ہیں۔

چونکہ ان کے پاس چھوٹا کیمرا تھا اس لیے انھوں نے اگلے روز ڈرون کی مدد سے وہاں کے مناظر فلمند کیے۔ سٹینڈل نے بی بی سی کو بتایا کہ ’ہم نے ایک شخص کو زندہ حالت میں پایا۔ وہ بوٹل نیک پر لیٹا ہوا تھا۔ لوگ ان کے اوپر سے قدم رکھ کر آگے اپنی مہم کی طرف روانہ ہو رہے تھے۔ اور ان کے لیے کوئی ریسکیو مشن نہ تھا۔‘

فلیمگ کے مطابق صرف ایک شخص نے حسن کی مدد کی اور باقی تیزی سے کے ٹو سر کرنے کی مہم میں مصروف رہے۔

تاہم کرسٹین ہریلا ان الزامات کی تردید کرتی ہیں کہ ان کی ٹیم نے حسن کو مرنے کے لیے چھوڑ دیا تھا۔

بی بی سی سے بات کرتے ہوئے کرسٹین ہریلا نے کہا کہ ان کی ٹیم کے لوگوں نے حسن کی مدد کرنے کی کوشش کی مگر یہ ناممکن تھا کہ انھیں نیچے تنگ راستے سے گزرتے ہوئے لے جایا جاتا۔

ان کا کہنا ہے کہ ’حسن ہماری ٹیم کا حصہ نہیں تھے‘ اور یہ کہ انھوں نے حسن کو گرتے وقت بھی نہیں دیکھا تھا۔ ان کے مطابق ان کے گروہ نے حسن کو زخمی حالت میں دیکھ کر ان کی مدد کرنا چاہی تھی۔

انھوں نے یہ نہیں بتایا کہ آیا کیمرا مین کے جانے کے بعد بھی ان کی ٹیم میں سے کسی نے زخمی پورٹر کی مدد کی تھی۔

دنیا کی دوسری سب سے بلند چوٹی کے ٹو پاکستان اور چین کی سرحد کے پاس واقع ہے۔ اسے کوہ پیمائی کے لیے سب سے مشکل چوٹیوں میں سے ایک سمجھا جاتا ہے۔


ارجنٹائن: مقامی لوگوں کو چڑانے کے لیے کرنسی نوٹ پھاڑنے والےغیر ملکیوں کے خلاف کریک ڈاؤن

ارجنٹائن میں ایک برازیلی کلب کے شائقین مقامی کرنسی پیسو کا نوٹ پھاڑ رہے ہیں تاکہ اس کی قدر میں گراوٹ پر طنز کر سکیں

کھیلوں کے مقابلوں میں بعض شائقین حریف ٹیموں اور ان کے مداحوں کو چڑانے یا مشتعل کرنے کے لیے نئے نئے طریقے ڈھونڈ لاتے ہیں۔ کچھ ایسا ہی حال ہی میں ارجنٹائن میں ہوا جہاں فٹبال گراونڈز میں غیر ملکی شائقین کی جانب سے مقامی کرنسی کو پھاڑنے کی تصویر اور ویڈیوز وائرل ہوئی ہیں۔

مگر اب ارجنٹائن نے کہا ہے کہ فٹبال میچوں کے دوران غیر ملکی شائقین کو مقامی کرنسی نذر آتش کرنے یا پھاڑنے پر سزائیں دی جائیں گی۔

یہ اعلان ایک ایسے وقت میں کیا گیا کہ جب ارجنٹائن میں فٹبال میچوں کے دوران حریف ٹیموں اور کلبوں کے فینز میزبان ملک کو چڑانے کے لیے ایسا کرتے پائے گئے ہیں۔

ارجنٹائن کو کئی برسوں سے معاشی بحران کا سامنا ہے جہاں مہنگائی کی شرح کافی بڑھ چکی ہے۔

مگر اب ارجنٹائن کی کرنسی نوٹوں کو پھاڑنے پر غیر ملکی شائقین کو 30 روز کی قید کا سامنا کرنا پڑا سکتا ہے۔

عموماً برازیل اور چیلی سے تعلق رکھنے والے فینز نے ارجنٹائن کو چڑانے کے لیے دوران میچ اس کے نوٹ پھاڑے ہیں جس کی مقامی سطح پر مذمت کی گئی ہے۔

مقامی میڈیا کے مطابق ارجنٹائن میں کھیلوں میں پُرتشدد واقعات روکنے والے ادارے کا کہنا ہے کہ یہ عمل کھیلوں کی تقاریب کے دوران لڑائی جھگڑے روکنے کے موجودہ قوانین کی خلاف ورزی ہے اور اس سے امن و امان کا مسئلہ پیدا ہوسکتا ہے۔

اس نے کہا کہ قانون نافذ کرنے والے ادارے ایسے شائقین کو حراست میں لے سکتے ہیں اور اگر مسئلہ سنگین ہوا تو کلبز کو بھی سزا مل سکتی ہے۔

ارجنٹائن کے قوانین میں بھی مقامی کرنسی کو پھاڑنا یا نذر آتش کرنا ممنوع ہے۔ اگر کوئی مقامی شخص بھی ایسا کرے تو اسے قید کی سزا دی جا سکتی ہے۔

حالیہ برسوں کے دوران ارجنٹائن میں سالانہ افراطِ زر کی شرح بڑھی ہے۔ رواں سال کے اوائل میں ارجنٹائن میں مہنگائی کی شرح 100 فیصد سے زیادہ ریکارڈ کی گئی۔ 90 کی دہائی کے اوائل میں ہائپر انفلیشن کے بعد ایسا پہلی بار ہوا تھا۔

ارجنٹائن میں جون کے دوران مہنگائی کی شرح 115.6 فیصد رہی تھی۔ جبکہ ایکسچینج ریٹ میں بھی ملک کی کرنسی ڈرامائی گراوٹ کا شکار ہے۔

سنہ 1992 میں ملک نے اپنی کرنسی نوٹوں کو ایک ڈالر کے برابر قرار دیا تھا جسے 2001 اور 2002 میں مالی بحران کے باعث ختم کرنا پڑا۔

معاشی بحران نے ملک میں سیاسی افراتفری بھی پیدا کی ہے۔ گذشتہ موسم گرما کے دوران ارجنٹائن نے چار ہفتوں میں تین وزیر خزانہ تبدیل کیے۔

مارچ 2022 میں عالمی مالیاتی ادارے آئی ایم ایف نے ارجنٹائن کے لیے 30 مہینوں پر محیط 44 ارب ڈالر کا قرض پروگرام منظور کیا تھا۔


Summary: ٹیم میں جگہ نہ بنا پانا کسی بھی کھلاڑی کے لیے مایوس کن ہوسکتا ہے اور یہی چیز نہ صرف کرکٹر شاہنواز دھانی بلکہ ان کے فینز کے رویے نے بھی ظاہر کی ہے۔

’دھانی کو صبر کرنا چاہیے ورنہ عامر بننے میں دیر نہیں لگتی‘

دھانی پاکستان کے ان خوش قسمت کرکٹرز میں سے ہیں جن کے ٹیم میں ہونے یا نہ ہونے سے ان کی فالوونگ پر کم ہی اثر پڑتا ہے۔

مگر گذشتہ دنوں ایشیا کپ اور افغانستان سیریز کے لیے سکواڈ میں شامل نہ کیے جانے پر دھانی نے ایکس (ٹوئٹر) پر یہ تبصرہ شائع کیا کہ ’ایک بھی صحافی یا کرکٹ تجزیہ کار نے سوال پوچھنے کی جرات نہیں کی، نہ ہی یہ اعداد و شمار سلیکٹرز کو دکھائے۔‘

جب سابق پاکستانی کپتان راشد لطیف نے سکواڈ میں شامل پاکستانی فاسٹ بولرز کی لسٹ اے کارکردگی کے اعداد و شمار شیئر کیے تو اس فہرست میں بھی دھانی کا ذکر نہیں ہوا جس پر ردعمل دیتے ہوئے دھانی نے لکھا کہ ’لگتا ہے دھانی پاکستانی پیسرنہیں ہیں۔‘

دھانی نے اب تک پاکستان کے لیے دو ون ڈے میچوں میں ایک وکٹ حاصل کی ہے جبکہ وہ 11 ٹی ٹوئنٹی میچوں میں آٹھ وکٹیں لینے میں کامیاب رہے ہیں۔

تاہم پی ایس ایل اور لسٹ اے میں ان کی نمایاں کارکردگی رہی ہے۔ انھوں نے قریب 24 کی اوسط کے ساتھ 31 لسٹ اے میچوں میں 56 وکٹیں بٹوری ہیں اور ایک قلیل فرسٹ کلاس کیریئر میں ان کی 35 وکٹیں ہیں۔

اس فہرست میں سکواڈ میں شامل نسیم شاہ، شاہین شاہ آفریدی، حارث رؤف، محمد وسیم جونیئر اور زمان خان کے علاوہ دو سال کے وقفے کے بعد دوبارہ جگہ بنانے والے آل راؤنڈر فہیم اشرف کی لسٹ اے کارکردگی کے بھی اعداد و شمار تھے۔ صرف دھانی ہی وہ فاسٹ بولر تھے جنھیں سلیکٹرز کے ساتھ ساتھ راشد لطیف نے بھی نظر انداز کیا تھا۔

بعض صارفین اس سوچ میں مبتلا ہوئے ہیں کہ شاید دھانی بے خبر تھے کہ ان کے اکاؤنٹ سے ایسے ٹویٹ کیے گئے۔ جیسے سکینہ ناز پوچھتی ہیں کہ ’کیا دھانی کو معلوم ہے کہ وہ یہ سب ٹویٹ کر رہے ہیں؟‘ تو شاہزیب نے اس امکان کا اظہار کیا کہ شاید دھانی کا سوشل میڈیا ’غلط ہاتھوں میں پڑ گیا ہے۔‘

دریں اثنا راشد لطیف نے دھانی کو مخاطب کرتے ہوئے ان سے معذرت کی اور کہا کہ ’دھانی یہ میری غلطی ہے۔ میں نئی پوسٹ بناتا ہوں۔‘

’امید کرتا ہوں وہ اپنی پرفارمنس سے جلد ٹیم میں جگہ بنائے گا لیکن اس طرح سوشل میڈیا پر کھلم کھلا بولنا شاہنواز دھانی کے حق میں نہیں جائے گا۔‘

پی سی بی نے رواں سال ان کی واپسی کی چہ مگوئیوں کو مسترد کرتے ہوئے کہا تھا کہ سلیکشن کے لیے ڈومیسٹک کی کارکردگی ضروری ہے۔


Summary: انڈیا کے ہاتھوں گروپ میچ میں چار صفر سے شکست کے بعد ایشین چیمپیئنز ٹرافی میں کپ جیتنے کا خواب لے کر چنئی آنے والی پاکستان کی ہاکی ٹیم کا یہ خواب تو پورا نہیں ہو پائے گا لیکن کیا آپ جانتے ہیں کہ ایک تمل شہری اگر صحیح وقت پر مدد کا ہاتھ نہ بڑھاتے تو شاید پاکستانی ٹیم پانچویں پوزیشن کا میچ کھیلنے کے بھی قابل نہ ہوتی۔

ایشین چیمپیئنز ٹرافی: مشکل وقت میں پاکستان ہاکی ٹیم کی مدد کرنے والے انڈین فزیو کون ہیں؟

پاکستانی ہاکی ٹیم ویزے کے مسائل کے باعث فزیو تھراپسٹ کے بغیر انڈیا پہنچی تھی۔ فزیو کے بغیر مقابلے میں حصہ نہیں لیا جا سکتا تاہم پاکستان کی کئی ماہ کی محنت کو ضائع ہونے سے بچا کر اس انڈین فزیو نے پاکستانی کھلاڑیوں کی پریشانیوں کو دور کر دیا۔

پاکستان ہاکی ٹیم کے فزیو تھراپسٹ آخری لمحات میں ویزہ جاری نہ ہونے کی وجہ سے انڈیا میں داخل نہیں ہو سکے۔

پاکستان کی جانب سے آخری لمحات میں اپنے فزیو تھراپسٹ کو لانے میں ناکامی ٹیم کے لیے بحران کا باعث بنی۔ یہ بات تمل ناڈو ہاکی فیڈریشن کی توجہ میں آئی، جس نے راج کمل کو پاکستانی ٹیم کے لیے پیش کیا۔

’ہمیں صرف کھیل دیکھنا ہے۔ ہر طرف مسائل ہیں لیکن کھیلوں میں ایسا نہیں۔ اگر ہم کھیلوں کی طرف آتے ہیں، تو ہم سب کچھ بھول کر ایک دوسرے کی مدد بھی کر سکتے ہیں۔‘

ہم نے پوچھا کہ اگر پاکستانی ٹیم آپ سے مستقبل میں ان کے ساتھ کام کرنے کا کہے تو کیا آپ اسے قبول کریں گے؟ ان کا جواب تھا کہ ’دیکھتے ہیں۔۔۔ پھر میں سوچ سکتا ہوں کہ کیا میرے پاس کوئی اور اسائنمنٹ تو نہیں۔‘

ہم نے انڈیا کی ہاکی فیڈریشن کے خزانچی اور تمل ناڈو ہاکی فیڈریشن کے صدر شیکھر منوکرن سے پاکستان ٹیم میں ایک تامل کی شرکت کے بارے میں بات کی۔

پاکستان ہاکی ٹیم کے موجودہ کوچ محمد ثقلین نے چنئی میں راج کمل کے بارے میں میڈیا سے بات کرتے ہوئے کہا کہ ’راج کمل اپنے کام کو بہت اچھی طرح سے نبھا رہے ہیں، ہمیں ایک عالمی معیار کا فزیو ملا ہے، یہ حیرت انگیز بات ہے کہ ہم نے انھیں صیحیح وقت پر ہاکی ٹیم کے لیے حاصل کیا۔‘

انڈیا اور ملائیشیا پہلے ہی سیمی فائنل کے لیے کوالیفائی کر چکے ہیں جبکہ جاپان اور چین پوائنٹس ٹیبل پر سب سے نیچے ہیں، اس لیے پاکستان باآسانی سیمی فائنل تک رسائی حاصل کر سکتا ہے تاہم فائنل تک رسائی اور پھر ٹرافی اٹھانے کے لیے پاکستان کو سخت محنت درکار ہو گی۔


Summary: ابتدائی طور پر ورلڈ کپ میں پاکستان اور انڈیا کا میچ 15 اکتوبر کو احمد آباد میں شیڈول تھا تاہم اسی روز ہندوؤں کے تہوار نوراتری کا پہلا روز ہونے کی وجہ سے اب یہ میچ ایک دن قبل یعنی 14 اکتوبر کو کھیلا جائے گا۔

ورلڈ کپ میں انڈیا بمقابلہ پاکستان اب 14 اکتوبر کو: شیڈول میں تبدیلی کے باوجود احمد آباد میں ہوٹلوں، پروازوں کے کرایوں میں ہوشربا اضافہ

انٹرنیشنل کرکٹ کونسل نے رواں برس کھیلے جانے والے ورلڈ کپ کے اہم ترین میچوں میں شمار کیے جانے والے پاکستان اور انڈیا کے میچ کے شیڈول میں تبدیلی کا اعلان کر دیا ہے۔

ابتدائی طور پر یہ میچ 15 اکتوبر کو احمد آباد میں شیڈول تھا تاہم اسی روز ہندوؤں کے تہوار نوراتری کا پہلا روز ہونے کی وجہ سے اب یہ میچ ایک دن قبل یعنی 14 اکتوبر کو کھیلا جائے گا۔

انڈیا کے مقامی میڈیا کے مطابق احمد آباد پولیس کو خدشہ تھا کہ انڈیا اور پاکستان کے میچ کے ساتھ نوراتری کے پہلے روز سکیورٹی انتظامات مشکل ہو سکتے ہیں اور اسی سلسلے میں آئی سی سی نے ان خدشات کے حوالے سے پاکستانی بورڈ کو لکھا تھا جن کی رضامندی سے یہ تاریخ تبدیل کی گئی ہے۔

پاکستان اور انڈیا کے میچ کے دن میں تبدیلی کی وجہ سے اب دہلی میں انگلینڈ اور افغانستان کا میچ 14 کی بجائے 15 اکتوبر کو ہو گا جبکہ پاکستان کا ہی ایک اور میچ جو 12 اکتوبر کو سری لنکا کے خلاف تھا اب 10 اکتوبر کو منعقد ہو گا۔

آئی سی سی ورلڈ کپ پانچ اکتوبر سے 19 نومبر تک انڈیا میں کھیلا جائے گا۔ روایتی حریف انڈیا اور پاکستان کے درمیان میچ احمد آباد کے نریندر مودی سٹیڈیم میں ہو گا۔

توقع کی جا رہی ہے کہ یہ عالمی کپ کا سب سے زیادہ دیکھا جانے والا میچ ہو گا۔ عالمی کپ کا افتتاحی اور فائنل میچ بھی احمد آباد کے اسی سٹیڈیم میں کھیلے جائے گے جہاں ایک لاکھ سے زیادہ شائقین کی گنجائش موجود ہے۔

ماہرین کے مطابق انڈیا، پاکستان کے درمیان ہونے والے بڑے میچ کو دیکھنے کی مانگ ورلڈ کپ کے افتتاحی میچ اور فائنل سے بھی کئی گنا زیادہ ہے۔

14 اکتوبر کو ممبئی اور دلی سے احمد آباد جانے والی پروازوں کا کرایہ 15 ہزار سے 22 ہزار روپے کے درمیان تک جا پہنچا ہے، جوعام طور پر تین سے چار ہزار روپے ہوتا ہے۔

ایک اور ٹریول کمپنی کے سربراہ اے کشن موہن کہتے ہیں ستمبر کے اختتام تک دلی سے احمد آباد کی پروازوں کے کرائے میں کئی گنا اضافہ ہو سکتا ہے اور اس کی ایک بہت بڑی وجہ انڈیا پاکستان کا میچ ہے۔

انڈیا اور پاکستان کے درمیان میچ میں شائقین کی غیر معمولی دلچسپی سے احمد آباد میں ہوٹلوں اور گیسٹ ہاؤسز کے کرایوں میں بھی اکتوبر کے مہینے میں زبردست اضافہ ہوا ہے۔

نشانت کے مطابق ’جب سے میچ کی تاریخوں اور مقام کا باضابطہ طور پر اعلان ہوا ہے تب سے ہوٹلوں کے ایک رات کے کرائے میں پانچ گنا تک اضافہ ہو چکا ہے۔ بعض لگژری ہوٹل ایک رات کے لیے 50 ہزار روپے تک چارج کر رہے ہیں۔‘

میچ کے اگلے ہی دن ہندوؤں کا ایک بڑا تہوار ’نوراتری‘ بھی ہے جس کے سبب پروازوں کی مانگ میں مزید شدت آ گئی ہے۔


Summary: کرکٹ کی دنیا میں ان دنوں جہاں ایشز سیریز چھائی ہوئی ہے وہیں انڈین کرکٹ ٹیم کے ویسٹ انڈیز دورے کے بھی چرچے ہو رہے ہیں جبکہ انڈیا میں اس سال ورلڈ کپ کی تیاریاں جاری ہیں مگر اس سب کے بیچ آمدن کی تقسیم کے لیے آئی سی سی کا ماڈل زیرِ بحث ہے۔

آئی سی سی کی آمدن میں انڈیا کا حصہ سب سے زیادہ کیوں اور پاکستان کو اس پر کیا اعتراض ہے؟

کرکٹ کی دنیا میں ان دنوں جہاں ایشز سیریز چھائی ہوئی ہے وہیں انڈین کرکٹ ٹیم کے ویسٹ انڈیز دورے کے بھی چرچے ہو رہے ہیں اور انڈیا میں اس سال ورلڈ کپ کی تیاریاں جاری ہیں تاہم اس سب کے بیچ آمدن کی تقسیم کے لیے آئی سی سی کا ماڈل زیرِ بحث ہے۔

رواں ماہ ڈربن میں ہونے والے اجلاس کے بعد یہ بات سامنے آئی ہے کہ سال 2024 سے 2027 تک انڈین کرکٹ بورڈ کو آئی سی سی کی سالانہ آمدن کا 38.5 فیصد حصہ ملے گا۔ یہ رقم تقریباً 231 ملین ڈالر ہے۔

اگرچہ اس ماڈل کو نافذ نہیں کیا گیا تاہم ان کے مطالبے کا اثر یہ ہوا تھا کہ بی سی سی آئی کو 2015 سے 2023 تک آئی سی سی کی آمدن میں سے 22 فیصد حصہ ملا۔

سورو گنگولی کی صدارت کے دور میں بی سی سی آئی کے ایک اندازے کے مطابق اگر انڈین حکومت نے 2023 ورلڈ کپ کے انعقاد کے لیے بی سی سی آئی کو ٹیکس میں رعایت نہ دی ہوتی تو بورڈ کو کم از کم 955 کروڑ روپے کا نقصان ہوتا۔

انڈیا کے ٹیکس قوانین میں عالمی سطح کے کرکٹ ٹورنامنٹ پر کسی قسم کی چھوٹ نہیں۔ اس کی وجہ سے بی سی سی آئی کو 2016 کے ٹی ٹوئنٹی ورلڈ کپ کے دوران بھی 193 کروڑ روپے کا ٹیکس ادا کرنا پڑا تھا۔

خیال رہے کہ مئی میں نجم سیٹھی نے بطور چیئرمین پاکستان کرکٹ بورڈ اس مجوزہ ماڈل ناراضی ظاہر کی تھی۔ ان کا سوال تھا کہ آئی سی سی کو ان اعداد و شمار کی تفصیلات دینا ہوں گی۔ ان کا کہنا تھا کہ ’ہم اس صورتحال سے خوش نہیں۔‘

انھوں نے کہا تھا کہ ’ویسٹ انڈیز اور ایسے دوسرے ملک بھی ہیں جہاں مقامی مارکیٹ سے زیادہ انحصار آئی سی سی سے ملنے والی آمدن پر ہوتا ہے۔ آمدن کی تقسیم کے ماڈل سے برابری پیدا کرنے میں مدد ملنی چاہیے۔‘

بی سی سی آئی کے سکریٹری جے شاہ نے گذشتہ سال بین الاقوامی میچوں کے لیے یکساں میچ فیس کے نفاذ کا اعلان کیا تھا تاہم اس طرح کے اعلانات میں بھی کچھ مسائل باقی ہیں۔

اس کے علاوہ آئی سی سی کے اجلاس میں دنیا بھر میں ہونے والی ٹی ٹوئنٹی لیگ کے حوالے سے بھی بات چیت کی گئی ہے۔ آئی سی سی کے اجلاس میں ٹی ٹوئنٹی کرکٹ لیگز پر کوئی پابندی نہ لگانے کا فیصلہ کیا گیا ہے جس کی تجویز منظور کر لی گئی ہے۔

تاہم ٹی ٹوئنٹی لیگز کی بڑھتی ہوئی تعداد کے پیش نظر ایسی شرائط رکھی گئی ہیں تاکہ ٹی ٹوئنٹی کرکٹ کے ماہر کرکٹرز کی ایک بڑی تعداد ان ٹورنامنٹس میں شرکت کے لیے اپنی اپنی ٹیموں سے ریٹائرمنٹ کا اعلان نہ کرے۔

یاد رہے کہ ان دنوں میجر کرکٹ لیگز کے میچز امریکہ میں کھیلے جا رہے ہیں جبکہ سعودی عرب بھی آنے والے دنوں میں ایسی لیگ شروع کرنے کا منصوبہ بنا رہا ہے۔


Summary: ویسٹ انڈیز کی بظاہر کمزور نظر آنے والی ٹیم نے انڈیا کے خلاف ون ڈے سیریز کے دوسرے میچ میں چھ وکٹوں سے کامیابی حاصل کر کے سب کو حیران کر دیا ہے۔

’بچوں پر نہیں چھوڑ سکتے‘: ویسٹ انڈیز سے شکست پر انڈین شائقین کو کوہلی اور روہت کیوں یاد آ رہے ہیں؟

اس جیت کے ساتھ ہی ویسٹ انڈیز نے تین میچوں کی سیریز 1-1 سے برابر کر لی ہے۔

ون ڈے سیریز کے دوسرے میچ میں ویسٹ انڈیز نے ٹاس جیت کر پہلے بولنگ کا فیصلہ کیا تھا اور انڈیا کی ٹیم کا اغاز بہتر تھا لیکن پھر وکٹوں کی جھڑی لگ گئی۔

انڈیا کی جانب سے اوپنر ایشان کشن نے سب سے زیادہ 55 رنز بنائے جبکہ دوسرے اوپنر شبمن گل نے 34 رنز بنائے۔ پانچویں نمبر پر آنے والے سوریہ کمار یادیو نے 24 رنز بنائے۔

ویسٹ انڈیز کی جانب سے روماریو شیفرڈ اور گوڈاکیش موتی نے تین تین وکٹیں لے کر میچ کا رخ موڑ دیا۔

انڈیا کی جانب سے شاردل ٹھاکر نے تین وکٹیں لیں جبکہ پہلے میچ میں نمایاں کارکردگی دکھانے والے کلدیپ یادو کو ایک ہی وکٹ مل سکی۔

ارنو سنگھ نامی صارف نے لکھا کہ ’ویسٹ انڈیز کے ہاتھوں آج انڈیا کی شکست تاریخی ہے کیونکہ یہ پہلی بار ہو گا کہ انڈین کرکٹ ٹیم (مردوں کی) ایک ایسی ٹیم سے میچ ہاری ہے جو ٹیم آنے والے ورلڈ کپ کے لیے کوالیفائی بھی نہیں کر سکی۔‘

شیلیندر مشرا نامی ایک صارف نے لکھا کہ ’ہم چاہے روہت اور کوہلی کو جتنا ٹرول کر لیں لیکن نوجوان کھلاڑیوں میں ہمیں ایسا کوئی نظر نہیں آتا جو ان گیرٹسٹ آف آل ٹائم کے ریٹائرمنٹ کے بعد انڈین ٹیم کو 10-12 سال تک لے کر چل سکے۔‘

ایک صارف نے پاکستان کے ایک مداح کی آئیکونک مایوسی والی تصویر ڈال کر لکھا کہ ’جب ویسٹ انڈیز کے خلاف یہ حال ہے تو ایشیا کپ اور ورلڈ کپ میں کیا ہو گا۔‘

بہت سے لوگ شبھمن گل کی جگہ رتوراج گائکواڈ کو ٹیم میں لیے جانے کی دلیل دے رہے ہیں تو بہت سے لوگ سنجو سیمسن کی ناکامی پر افسوس کا اظہار کر رہے ہیں۔ کچھ لوگوں کا کہنا ہے کہ کے ایل راہل اور سریش ایير کو یاد کر رہے ہیں۔

کچھ لوگ وراٹ کوہلی کو آرام دیے جانے پر ٹیم مینجمنٹ کو تنقید کا نشانہ بنا رہے ہیں تو کچھ لوگ وراٹ کوہلی کے میدان میں پانی لے جانے پر تبصرے کر رہے ہیں کہ دنیا کا سب سے مہنگا کھلاڑی ڈرنکس لے جا رہا ہے۔

فرید خان نامی صارف نے لکھا کہ ’25 ہزار انٹرنیشنل رنز اور 76 انٹرنیشنل سنچریز لگانے والے وراٹ کوہلی دوسرے ون ڈے میں اپنی ٹیم کے لیے ڈرنکس لے جا رہے ہیں۔ کوئی کتنا بے غرض ہو سکتا ہے؟ اگر یہ کوئی سابق پاکستانی کپتان ہوتا تو ہمارے صحافیوں نے اس کا مسئلہ بنا دیا ہوتا۔‘


Summary: پاکستان نے سری لنکا کو دوسرے ٹیسٹ میچ میں ایک اننگز اور 222 رنز سے شکست دے دی ہے۔ لیفٹ آرم سپنر نعمان علی کی جادوئی باؤلنگ کی وجہ سے پاکستان نے سری لنکا کو شکست کا ہار پہنایا۔ جانیے نعمان علی کون ہیں؟

سری لنکا کو دوسرے ٹیسٹ میں ایک اننگز، 222 رنز سے شکست: ’نعمان علی کی پرفارمنس نے لنکا ڈھا دی‘

دوسرے ٹیسٹ میچ کی خاص بات لیفٹ آرم سپنر نعمان علی کی بولنگ تھی جس کی بدولت پاکستان نے سری لنکا کو دوسرے ٹیسٹ میچ میں شکست دے کر سیریز دو صفر سے اپنے نام کر دی۔

یوں پاکستان نے کولمبو میں کھیلے جانے والے دوسرے ٹیسٹ میں سری لنکا کو ہرا کر وائٹ واش کر دیا۔ اس سے قبل پاکستان نے گال میں کھیلے جانے والے پہلے ٹیسٹ میچ میں سری لنکا کو شکست دی تھی۔

جہاں ایک طرف دوسرے ٹیسٹ میچ میں پاکستانی باؤلرز نے لنکا ڈھانے میں اہم کردار کیا، وہیں رہی سہی کسر ہدف کا پہاڑ کھڑا کر کے پاکستانی بلے بازوں نے نکال دی، جس کی بدولت سری لنکا کو ایک اننگز سے شکست کا سامنا کرنا پڑا۔

دوسری اننگز میں سری لنکا کے اینجلو میتھیوز نے پاکستان باؤلرز کا خوب مقابلہ کیا اور وہ نصف سنچری کرنے میں کامیاب رہے۔ وہ 63 رنز بنا کر ناقابل شکست رہے۔

نعمان علی نے عمدہ پرفارمنس کا مظاہرہ کرتے ہوئے 70 رنز دے کر سات وکٹیں حاصل کیں جبکہ نسیم شاہ نے 44 رنز کے عوض تین کھلاڑیوں کو پویلین کی راہ دکھائی اور پاکستان چوتھے دن کا وقت ختم ہونے سے کافی دیر قبل ہی 222 رنز اور ایک اننگز سے شکست دینے میں کامیاب رہا۔

یاد رہے کہ پہلی اننگز میں بھی کوئی سری لنکن خاطر خواہ کارکردگی نہیں دکھا سکا تھا اور صرف دھننجایا ڈی سلوا نصف سنچری بنانے میں کامیاب  ہوئے تھے اور یہی وجہ تھی کہ دوسرے ٹیسٹ میچ کی پہلی اننگز میں سری لنکا کی پوری ٹیم 166 رنز بنا کر آؤٹ ہو گئی تھی۔

نعمان علی کو کرکٹ کا شوق اپنے ماموں رضوان احمد کو دیکھ کر ہوا جنھوں نے ایک ون ڈے انٹرنیشنل میں پاکستان کی نمائندگی کی ہے۔

نعمان علی سنہ 2021 ناردن کی طرف سے کھیلتے ہوئے قائداعظم ٹرافی میں 61 وکٹیں حاصل کر کے دوسرے نمبر پر رہے ہیں۔ انھوں نے چھ مرتبہ اننگز میں پانچ یا زیادہ وکٹیں حاصل کیں جبکہ وہ تین بار میچ میں دس یا زیادہ وکٹیں لینے میں کامیاب رہے۔

سعد عرفان نامی صارف نے لکھا ہے کہ نعمان علی کی سیلیکشن پر کپتان بابر اعظم کو تنقید کا نشانہ بنایا گیا مگر نعمان علی نے ان سارے ناقدین کو ایک بار پھر غلط ثابت کیا ہے۔ ان کے مطابق بگ ون بابر اعظم پر کبھی شک نہ کریں۔

پاکستان کے سابق سپنر سعید اجمل نے پاکستان کو اس فتح پر مبارکباد دی ہے۔ انھوں نے خاص طور پر نعمان علی، ابرار اور نسیم شاہ کی باؤلنگ اور سعود شکیل، عبداللہ شفیق اور سلمان آغا کی بیٹنگ کی تعریف کی۔